**บทที่ 5**

**สรุปผลการวิจัย อภิปรายผล และข้อเสนอแนะ**

 การวิจัย เรื่อง นวัตกรรมการสร้างความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์แม่ลุ่มน้ำโขง ภาคตะวันออกเฉียงเหนือ สามารถรรุปได้ดังนี้

**5.1 สรุปผลการวิจัย**

การสรุปผลการวิจัย ผู้วิจัยแบ่งผลการสรุปออกเป็น 3 ระยะ คือ ระยะที่ 1 สรุปผลการวิเคราะห์ กรอบแนวคิดเชิงทฤษฎีความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ ระยะที่ 2 สรุปผลการศึกษาสภาพการเป็นหุ้นส่วนทางการบริหารงานท้อถิ่น ปัจจัยเงื่อนไขที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่นและตรวจสอบความกลมกลืนของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์ ระยะที่ 3 สรุปผลการสร้างและยืนยันแนวทางการพัฒนา นวัตกรรมการเป็นหุ้นส่วนทางการบริหารงานท้องถิ่นในเขตจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ มีรายละเอียดดังนี้

 **ระยะที่ 1 สรุปผลการวิเคราะห์ กรอบแนวคิดเชิงทฤษฎีความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า**

 ในการศึกษาจากเอกสาร และงานวิจัยที่เกี่ยวข้องครั้งนี้ มักจะเป็นเรื่องที่มีลักษณะใกล้เคียงผู้วิจัยใช้การ ตีความเทียบเคียงโดยเหตุและผลว่าตัวแปรเหล่านั้นน่าจะมีความเกี่ยวข้อง และน่าที่จะนำมาศึกษาความสัมพันธ์เชิงสาเหตุ และผลของการเป็นหุ้นส่วนทางการบริหารงานท้องถิ่น รวมถึงจากการสัมภาษณ์ผู้ทรงคุณวุฒิที่มีความรู้ความเชี่ยวชาญ จำนวน 10 คน จนนำมาซึ่งการได้มาของข้อสรุปเชิงทฤษฎี องค์ประกอบหลักการเป็นหุ้นส่วนทางการบริหารงานท้องถิ่น และปัจจัยที่มีอิทธิพลต่อการบริหารงานท้องถิ่น ดังต่อไปนี้

 องค์ประกอบการเป็นหุ้นส่วนทางการบริหารงานท้องถิ่นขององค์กรปกครองส่วนท้องถิ่นในเขตจังหวัดเส้นทางถนนยุทธศาสตร์ลุ่มน้ำโขง ภาคตะวันออกเฉียงเหนือ ประกอบด้วย ดังนี้

 1. หุ้นส่วนทางการบริหารงานท้องถิ่น (Partnership Local Government) คือ การที่ประชาชนหรือผู้มีส่วนได้ส่วนเสีย (Stakeholder) มีความรู้สึกในการเป็นเจ้าของท้องถิ่น (Sense of Belonging) โดยมีองค์ประกอบหลักการเป็นหุ้นส่วนทางการบริหารงานท้องถิ่น ประกอบดังต่อไปนี้ 1) ความไว้เนื้อเชื่อใจซึ่งกันและกัน 2) การแบ่งปันความรับผิดชอบและผลประโยชน์ 3) ความสัมพันธ์และความร่วมมือร่วมใจ 4)ความซื่อสัตย์และโปร่งใส 5) การเคารพซึ่งกันและกันยอมรับความแตกต่าง ซึ่งจากองค์ประกอบทั้ง 5 หลัก จะต้องสามารถวัดได้จาก 3 มิติ คือ 1) การรับรู้ (Perception) 2) ความรู้สึก (Affective) 3) พฤติกรรม (Behavioral)

 2. ปัจจัยที่มีอิทธิพลต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ ได้แก่ 4 ตัวแปรแฝง และประกอบด้วย 13 ตัวแปรสังเกตได้ ดังต่อไปนี้ 1) ปัจจัยด้านสภาพแวดล้อม (Context Factors) ประกอบด้วย 2.1) ภาวะผู้นำ 2.2) การรับรู้ข้อมูลข่าวสาร 2.3) การบริหารตามหลักธรรมาภิบาล 2.4) การเสริมสร้างพลังอำนาจพลเมือง 2) ปัจจัยด้านเป้าหมาย (Target Factors) ประกอบด้วย 2.1) ผลประโยชน์ตอบแทน

2.2) การตอบสนองความต้องการ 2.3) ความคาดหวัง 3) ปัจจัยส่วนบุคคล (Individual Factors) ประกอบด้วย 3.1) ความเชื่อในความสามารถตนเอง 3.2) ความผูกพัน 3.3) เจตคติทางการเมือง 4) จิตสำนึกองค์การ (Awareness Organizations) ประกอบด้วย 4.1) สำนึกความรับผิดชอบ 4.2) ความรู้สึกเป็นส่วนหนึ่งของท้องถิ่น 4.3) วัฒนธรรมองค์กรของคนในท้องถิ่น

 โดยข้อสรุปเชิงทฤษฎีของการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ ผู้วิจัยได้นำมาสร้างเป็นโมเดลสมการโครงสร้าง ในการวิจัย ดังแสดงในภาพที่ 5.1

ภาวะผู้นำ

การรับรู้ข้อมูล

การบริหารงานตามหลัก

ธรรมาภิบาล

การเสริมพลังอำนาจพลเมือง

ผลประโยชน์ตอบแทน

การตอบสนองความต้องการ

ความคาดหวัง

ความเชื่อในความสามารถตนเอง

ความผูกพัน

เจตคติทางการเมือง

สำนึกความรับผิดชอบ

ความรู้สึกเป็นส่วนหนึ่งของท้องถิ่น

การรับรู้

ความรู้สึก

พฤติกรรม

วัฒนธรรมองค์กรของคนในท้องถิ่น

***ภาพที่ 5.1*** โมเดลสมาการโครงสร้างความเป็นหุ้นส่วนทางการบริหารงานท้องถิ่น

(Structural Equation Model)

 **ระยะที่ 2 สรุปผลการศึกษาสภาพการเป็นหุ้นส่วนทางการบริหารงานท้อถิ่น ปัจจัยเงื่อนไขที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น และตรวจสอบความกลมกลืนของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์**

 โดยแบ่งออกเป็น 4 ตอน ตอนที่ 1 สรุปผลการวิเคราะห์ค่าสถิติพื้นฐานข้อมูลทั่วไปของกลุ่มตัวอย่าง ตอนที่ 2 สรุปผลสภาพการเป็นหุ้นส่วนทางการบริหารงานท้องถิ่น ตอนที่ 3 สรุปผลการวิเคราะห์ปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่นโดยการวิเคราะห์ค่าสัมประสิทธิ์ถดถอยพหุคูณ ตอนที่ 4 สรุปผลการวิเคราะห์ความตรงเชิงโครงสร้างและการวิเคราะห์เส้นทางอิทธิพล ของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า

 **ตอนที่ 1** ข้อมูลทั่วไปของผู้ตอบแบบสอบถาม เป็นประเภทแบบสอบถามรายการ (Check List) จำแนกตาม สถานะของผู้มีส่วนได้ส่วนเสีย (ตัวผู้ตอบแบบสอบถาม) เพศ อายุ ระดับการศึกษา อาชีพ รายได้ เหตุผลในการร่วมกิจกรรม เหตุผลที่ไม่ร่วมกิจกรรม ตำแหน่งในปัจจุบัน การเป็นสมาชิกกลุ่ม และ ระยะเวลาที่อยู่อาศัยอยู่ในชุมชน พบว่า

ผู้ตอบแบบสอบถามส่วนใหญ่เป็น ประชาชน จำนวน 316 คน รองลงมาคือพนักงานส่วนท้องถิ่น จำนวน 74 คน และผู้บริหารท้องถิ่น จำนวน 10 คน เป็นเพศชาย จำนวน 189 คน และ เพศหญิง จำนวน 211 คน ระดับการศึกษาส่วนใหญ่ จบปริญญาตรี จำนวน 147 คน รองลงมาประถมศึกษา จำนวน 143 คน อนุปริญญา – ปวช. จำนวน 55 คน สูงกว่าปริญญาตรี จำนวน 37 คน และมัธยมศึกษา จำนวน 18 คน ส่วนใหญ่ประกอบอาชีพเกษตรกร จำนวน 151 คน รองลงมารับราชการ / รัฐวิสาหกิจ จำนวน 145 คน (ร้อยละ 36.25) ค้าขาย จำนวน 77 คน ไม่ได้ประกอบอาชีพ จำนวน 22 คน และรับจ้างทั่วไป/คนงาน จำนวน 5 คน ส่วนใหญ่มีเหตุผลในการร่วมเนื่องจาก ต้องการมีส่วนร่วมในกิจกรรมของกลุ่ม/องค์กร จำนวน 275 คน รองลงมาเพื่อทราบและเพื่อร่วมกันแก้ไขปัญหาของกลุ่ม/องค์กร จำนวน 47 คน เพื่อรักษาผลประโยชน์ของตน จำนวน 45 คน และคิดว่า เป็นหน้าที่เนื่องจากเป็นสมาชิก/กรรมการ จำนวน 33 คน มีเหตุผลที่ไม่ร่วมกิจกรรมส่วนใหญ่เนื่องจากไม่ทราบข้อมูล จำนวน 201 คน รองลงมาไม่มีเวลาติดภารกิจอื่น จำนวน 168 คน และไม่ได้รับแจ้งให้เข้าร่วมประชุม จำนวน 31 คน ผู้ตอบแบบสอบถามส่วนใหญ่ไม่มีตำแหน่งใด ๆ จำนวน 288 คน รองลงมาเป็นคณะกรรมการหมู่บ้าน จำนวน 36 คน เป็นประชาคมหมู่บ้าน จำนวน 32 คน ผู้บริหารและสมาชิก อบต. จำนวน 30 คน ภูมิปัญญาท้องถิ่น (ปราญ์ชาวบ้าน) จำนวน 11 คน และผู้ทรงคุณวุฒิ จำนวน 3 คน ส่วนใหญ่ไม่ได้เป็นสมาชิกจำนวน 161 คน รองลงมาเป็นสมาชิกกลุ่มสมาชิกสหกรณ์การเกษตร จำนวน 98 คน กลุ่มออมทรัพย์จำนวน 58 คน กลุ่มสตรี จำนวน 46 คน กลุ่มผู้สูงอายุ จำนวน 32 คน และกลุ่มอาชีพ จำนวน 5 คน ผู้ตอบแบบสอบถามมีอายุเฉลี่ย 47 ปี ต่ำสุด 25 ปี และสูงสุด 75 ปี มีรายได้เฉลี่ย11,806 บาท ต่ำสุด 800 บาท และสูงสุด 42,000 บาท มีระยะเวลาที่อาศัยในชุมชนเฉลี่ย 40 ปี ต่ำสุด 1 ปี และสูงสุด 75 ปี

 **ตอนที่ 2** สรุปผลสภาพการเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า

 สภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ โดยรวมอยู่ในระดับมาก เมื่อแยกเป็นรายด้านพบว่าอยู่ในระดับมากทุกด้าน เรียงลำดับค่าเฉลี่ยจากมากไปน้อยดังนี้ ด้านการรับรู้ ด้านพฤติกรรม และด้านความรู้สึก ตามลำดับและพบว่าสภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือเมื่อแยกเป็นรายด้านพบว่าอยู่ในระดับมากทุกด้าน เรียงลำดับค่าเฉลี่ยจากมากไปน้อยดังนี้ ความไว้เนื้อเชื่อใจซึ่งกันและกัน ความสัมพันธ์และความร่วมมือร่วมใจ ความซื่อสัตย์และโปร่งใส การแบ่งปันความรับผิดชอบและผลประโยชน์ และการเคารพซึ่งกันและกันยอมรับความแตกต่าง ตามลำดับ

 **ตอนที่ 3** สรุปผลการวิเคราะห์ปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า

ตัวแปรพยากรณ์ที่มีผลต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ อย่างมีนัยสำคัญทางสถิติที่ระดับ .05 ได้แก่ วัฒนธรรมของคนในท้องถิ่น, สำนึกความรับผิดชอบ, เจตคติทางการเมือง, ความเชื่อในความสามารถตนเอง, การตอบสนองความต้องการ, ความรู้สึกเป็นส่วนหนึ่งของท้องถิ่น, ความผูกพัน, การเสริมสร้างพลังอำนาจพลเมือง, การบริหารตามหลักธรรมาภิบาล, การรับรู้ข้อมูลข่าวสาร และความคาดหวัง ค่าสัมประสิทธิ์ถดถอยในรูปคะแนนดิบ คือ 0.173 , 0.172 ,0.162 ,0.154 , 0.129 ,0.128 ,0.120 ,0.097 , 0.070 ,0.068 และ 0.063 ค่าสัมประสิทธิ์ถดถอยในรูปคะแนนมาตรฐานคือ 0.185, 0.186, 0.180, 0.173, 0.136, 0.135, 0.131, 0.110, 0.081, 0.074 และ 0.068 ตัวแปรอิสระดังกล่าวสามารถร่วมกันอธิบายความแปรปรวนการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ ได้ร้อยละ 73.00 (R2 =0.730 , F= 80.140) อย่างมีนัยสำคัญทางสถิติที่ระดับ 0.05 ส่วนที่เหลืออีก ร้อยละ 27 อาจเป็นตัวแปรอื่น ๆ ที่ไม่ได้นำมาวิจัยในครั้งนี้ ซึ่งสามารถเขียนเป็นสมการพยากรณ์การเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ ดังนี้

 สมการพยากรณ์ในรูปคะแนนดิบ

 Y = -1.087 + 0.173 (วัฒนธรรมของคนในท้องถิ่น) + 0.172 (สำนึกความรับผิดชอบ) + 0.162 (เจตคติทางการเมือง) + 0.154 ( ความเชื่อในความสามารถตนเอง) + 0.129 (การตอบสนองความต้องการ) + 0.128 (ความรู้สึกเป็นส่วนหนึ่งของท้องถิ่น) + 0.120 ( ความผูกพัน) + 0.097 (การเสริมสร้างพลังอำนาจพลเมือง) + 0.070 (การบริหารตามหลักธรรมาภิบาล) + 0.068 (การรับรู้ข้อมูลข่าวสาร) + 0.063 (ความคาดหวัง)

 สมการพยากรณ์ในรูปคะแนนมาตรฐาน

 Z = 0.854 + 0.185 (วัฒนธรรมของคนในท้องถิ่น) + 0.186 (สำนึกความรับผิดชอบ) + 0.180 (เจตคติทางการเมือง) + 0.173 ( ความเชื่อในความสามารถตนเอง) + 0.136 (การตอบสนองความต้องการ) +0.135 (ความรู้สึกเป็นส่วนหนึ่งของท้องถิ่น) + 0.131 ( ความผูกพัน) + 0.110 (การเสริมสร้างพลังอำนาจพลเมือง) + 0.081 (การบริหารตามหลักธรรมาภิบาล) + 0.074 (การรับรู้ข้อมูลข่าวสาร) + 0.068 (ความคาดหวัง)

 ส่วนตัวแปรที่ไม่มีนัยสำคัญทางสถิติได้แก่ ภาวะผู้นำของผู้บริหารท้องถิ่น และผลประโยชน์ตอบแทน

 **ตอนที่ 4** สรุปผลการวิเคราะห์ความตรงเชิงโครงสร้างและการวิเคราะห์เส้นทางอิทธิพล ของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า

ข้อตกลงเบื้องต้นตัวแปรอิสระไม่มีความสัมพันธ์กันเองในระดับที่สูงมาก (ไม่เกิด Multicollinearity) ทำการตรวจสอบ Multicollinearity ใช้ค่า Variance Inflation Factor (VIF) และค่า Tolerance โดยมีเกณฑ์การตรวจสอบ ค่า VIF ที่เหมาะสมไม่ควรเกิน 10 หากเกินกว่านี้แสดงว่าตัวแปรอิสระมีความสัมพันธ์กันเองในระดับที่สูงมาก และหากค่า Tolerance < 0.2 แสดงว่าเกิด Multicollinearity จากผลการวิเคราะห์จะพบว่า ค่า VIF สูงสุดที่ได้มีค่า 2.087 ซึ่งไม่เกิน 10 และ ค่า Tolerance ที่มีค่าน้อยที่สุด 0.479 ซึ่งไม่ต่ำกว่า 0.2 แสดงว่าตัวแปรอิสระไม่มีความสัมพันธ์กันระดับสูงหรือไม่ (ไม่เกิด Multicollinearity)

 การตรวจสอบความสัมพันธ์เชิงเส้นระหว่างตัวแปรอิสระกับตัวแปรตาม โดยใช้ F-test (ANOVA) พบว่า ตัวแปรอิสระทั้ง 13 ตัว ได้แก่ วัฒนธรรมของคนในท้องถิ่น, สำนึกความรับผิดชอบ, เจตคติทางการเมือง, ความเชื่อในความสามารถตนเอง, การตอบสนองความต้องการ, ความรู้สึกเป็นส่วนหนึ่งของท้องถิ่น, ความผูกพัน, การเสริมสร้างพลังอำนาจพลเมือง, การบริหารตามหลักธรรมาภิบาล, การรับรู้ข้อมูลข่าวสาร และความคาดหวัง มีความสัมพันธ์เชิงเส้นกับ ตัวแปรตาม (หุ้นส่วนทางการบริหารงานท้องถิ่น) (F = 80.140 , p-value = 0.001)

 ทำการตรวจสอบความสัมพันธ์อย่างมีนัยสำคัญของค่าคงที่และสัมประสิทธิ์แต่ละตัวกับตัวแปรตามในสมการ พบว่า ตัวแปรที่ถูกเลือกเข้าสมการปัจจัยที่มีความสัมพันธ์กับหุ้นส่วนทางการบริหารงานท้องถิ่นโดยรวม (p≤ 0.000) โดยมีค่าสัมประสิทธิ์สหสัมพันธ์พหุคูณเป็น 0.730 และสามารถร่วมกันพยากรณ์หุ้นส่วนทางการบริหารงานท้องถิ่น ได้ร้อยละ 73.30 อย่างมีนัยสำคัญทางสถิติที่ระดับ 0.01 โดยมีความคลาดเคลื่อนมาตรฐานในการพยากรณ์ เท่ากับ ± 0.42985

 ดังนั้นผู้วิจัยได้นำตัวแปรพยากรณ์หุ้นส่วนทางการบริหารงานท้องถิ่น จำนวน 13 ตัวแปร ได้แก่ วัฒนธรรมของคนในท้องถิ่น, สำนึกความรับผิดชอบ, เจตคติทางการเมือง , ความเชื่อในความสามารถตนเอง, การตอบสนองความต้องการ, ความรู้สึกเป็นส่วนหนึ่งของท้องถิ่น, ความผูกพัน, การเสริมสร้างพลังอำนาจพลเมือง, การบริหารตามหลักธรรมาภิบาล, การรับรู้ข้อมูลข่าวสาร และความคาดหวัง เพื่อเข้าสมการโครงสร้างความสัมพันธ์ (SEM)

 **1. สรุปผลการตรวจสอบความสอดคล้องกลมกลืนโดยวิเคราะห์องค์ประกอบเชิงยืนยัน (Confirmatory Factor Analysis : CFA) เพื่อตรวจสอบความสอดคล้องของโมเดลการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์ ผู้วิจัยใช้การวิเคราะห์องค์ประกอบเชิงยืนยัน (CFA)**

 ซึ่งจะยืนยันโครงสร้างองค์ประกอบและความสัมพันธ์ของตัวแปรการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ โดยการวิเคราะห์หาความตรงเชิงโครงสร้าง ผลการวิเคราะห์ ดังต่อไปนี้

 1.1 ผลการตรวจสอบความสอดคล้องกลมกลืนของโมเดลองค์ประกอบการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ (Partner)

ผู้วิจัยพิจารณาตัวชี้วัดของตัวแปรแฝงหุ้นส่วนทางการบริหารงานท้องถิ่น(Partner) ประกอบด้วยตัวแปรแฝง 3 ตัวแปร และตัวแปรสังเกตได้ 21 ตัวแปร ดังนี้ ตัวแปรแฝงการรับรู้(per) ประกอบด้วยตัวแปรสังเกตได้ 5 ตัวชี้วัด คือ M N O P Q ตัวแปรแฝงความรู้สึก(afe) ประกอบด้วยตัวแปรสังเกตได้ 5 ตัวชี้วัด คือ r s t u v และตัวแปรแฝงพฤติกรรม(beh) ประกอบด้วยตัวแปรสังเกตได้ 5 ตัวชี้วัด คือ w x y z za *พบว่า* โมเดลการวัดองค์ประกอบการเป็นหุ้นส่วนทางการบริหารงานท้องถิ่น กับข้อมูลเชิงประจักษ์ โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 0.975*)* *นอกจากนั้นค่า* CFI *ดัชนีวัดระดับความสอดคล้องเปรียบเทียบ (*Comparative fit index*) เท่ากับ* 0.956 *ค่า* TLI *=* 1.000 *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.018 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=*0.000 *สอดคล้องดีมาก และมีค่าความเชื่อถือได้ของตัวแปรแฝง (* $P\_{c}$ = 0.976*) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.730*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.833 ถึง 0.876 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.694 ถึง 0.767 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด ได้แก่ ตัวแปรสังเกต* za (วัฒนธรรมองค์กรของคนในท้องถิ่น) *และค่าสัมประสิทธิ์การพยากรณ์สูงสุด ได้แก่ ตัวแปรสังเกต* za (วัฒนธรรมองค์กรของคนในท้องถิ่น)

 1.2 การวิเคราะห์องค์ประกอบเชิงยืนยัน (Confirmatory Factor Analysis : CFA) ด้านการรับรู้ (Per)

พบว่า โมเดลการวัดองค์ประกอบการเป็นหุ้นส่วนทางการบริหารงานท้องถิ่น ด้านการรับรู้ กับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 0.854*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparative fit index*)* CFI = 1.000 *ค่า* TLI *=* 1.001 *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.006 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=*0.000 *สอดคล้องดีมาก และมีค่าความเชื่อถือได้ของตัวแปรแฝง (* $P\_{c}$ = 0.928*) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.722*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.849 ถึง 0.861 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.705 ถึง 0.741 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด ได้แก่ ตัวแปรสังเกต* n(*การแบ่งปันความรับผิดชอบและผลประโยชน์) และค่าสัมประสิทธิ์การพยากรณ์สูงสุด ได้แก่ ตัวแปรสังเกต* n *(การแบ่งปันความรับผิดชอบและผลประโยชน์*)

 1.3 การวิเคราะห์องค์ประกอบเชิงยืนยัน (Confirmatory Factor Analysis : CFA) ด้านความรู้สึก (Afc)

 พบว่า โมเดลการวัดองค์ประกอบการเป็นหุ้นส่วนทางการบริหารงานท้องถิ่น ด้านความรู้สึก กับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 1.014*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparatie Fit Index*)* CFI = 1.000 *ค่า* TLI *=* 1.000 *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.007 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=*0.006 *สอดคล้องดีมาก และมีค่าความเชื่อถือได้ของตัวแปรแฝง (* $P\_{c}$ =*0.930) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.727*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.842 ถึง 0.864 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.708 ถึง 0.746 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด ได้แก่ ตัวแปรสังเกต* u (*ความซื่อสัตย์และโปร่งใส) และค่าสัมประสิทธิ์การพยากรณ์สูงสุด ได้แก่ ตัวแปรสังเกต* u *(ความซื่อสัตย์และโปร่งใส* )

 4.1.4 การวิเคราะห์องค์ประกอบเชิงยืนยัน (Confirmatory Factor Analysis : CFA) ด้านพฤติกรรม (Beh)

พบว่า โมเดลการวัดองค์ประกอบการเป็นหุ้นส่วนทางการบริหารงานท้องถิ่น ด้านพฤติกรรม กับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 0.874*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparative fit index*)* CFI = 1.000 *ค่า* TLI *=* 1.001 *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.006 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=*0.000 *สอดคล้องดีมาก และมีค่าความเชื่อถือได้ของตัวแปรแฝง (*$P\_{c}$ =*0.935) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.743*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.845 ถึง 0.881 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.715 ถึง 0.776 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด ได้แก่ ตัวแปรสังเกต* za (*การเคารพซึ่งกันและกันยอมรับความแตกต่าง) และค่าสัมประสิทธิ์การพยากรณ์สูงสุด ได้แก่ ตัวแปรสังเกต* za *(การเคารพซึ่งกันและกันยอมรับความแตกต่าง*)

 **2. สรุปผลการตรวจสอบความสอดคล้องกลมกลืนโดยวิเคราะห์องค์ประกอบเชิงยืนยัน (Confirmatory Factor Analysis : CFA) ปัจจัยที่มีอิทธิพลต่อการเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ**

การวิเคราะห์องค์ประกอบเชิงยืนยัน(Confirmatory Factor Analysis : CFA) เพื่อตรวจสอบความสอดคล้องของโมเดลการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือกับข้อมูลเชิงประจักษ์ ผู้วิจัยใช้การวิเคราะห์องค์ประกอบเชิงยืนยัน (CFA) ซึ่งจะยืนยันโครงสร้างองค์ประกอบและความสัมพันธ์ของตัวแปรการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ โดยการวิเคราะห์หาความตรงเชิงโครงสร้าง ผลการวิเคราะห์ดังต่อไปนี้

 2.1 การวิเคราะห์องค์ประกอบเชิงยืนยัน (Confirmatory Factor Analysis : CFA) ของโมเดลการวัดปัจจัยสิ่งแวดล้อม (Env)

 พบว่า โมเดลการวัดองค์ประกอบปัจจัยด้านสภาพแวดล้อมกับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 4.524*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparative Fit Index*)* CFI = *0.985 ค่า* TLI *=* 0.954 *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.020 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=*0.050 *สอดคล้องดี และมีค่าความเชื่อถือได้ของตัวแปรแฝง (*$P\_{c}$ = 0.777 *) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.485*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.72 ถึง 0.801 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.518 ถึง 0.642 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด และค่าสัมประสิทธิ์การพยากรณ์สูงสุด ได้แก่ ตัวแปรสังเกต* d(*การเสริมสร้างพลังอำนาจพลเมือง)*

 2.2 การวิเคราะห์องค์ประกอบเชิงยืนยัน (Confirmatory Factor Analysis : CFA) ของโมเดลการวัดปัจจัยเป้าหมาย (Goa)

 พบว่า โมเดลการวัดองค์ประกอบปัจจัยด้านเป้าหมายสอดคล้องกับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 3.019*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparative fit index*)* CFI = 1.000 *ค่า* TLI *=* 1.000  *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.010 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=* 0.030 *สอดคล้องดีมาก และมีค่าความเชื่อถือได้ของตัวแปรแฝง (* $P\_{c}$ = 0.760 *) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.515*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.65 ถึง 0.76 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.423ถึง 0.577 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด และค่าสัมประสิทธิ์การพยากรณ์สูงสุด ได้แก่ ตัวแปรสังเกต* e (*ผลประโยชน์ตอบแทน)*

 2.3 การวิเคราะห์องค์ประกอบเชิงยืนยัน (Confirmatory Factor Analysis : CFA) ของโมเดลการวัดปัจจัยส่วนบุคคล (Ind)

 พบว่า โมเดลการวัดองค์ประกอบปัจจัยส่วนบุคคลสอดคล้องกับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 2.514*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparative Fit Index*)* CFI = 1.000 *ค่า* TLI *=* 1.000  *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.000 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=* 0.000 *สอดคล้องดีมาก และมีค่าความเชื่อถือได้ของตัวแปรแฝง (*$P\_{c}$ = 0.744 *) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝง ที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ *=* 0.495*) ค่าต้องมากกว่า 0.05 นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.6*77 *ถึง 0.7*28 *และ ค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.4*58 *ถึง 0.5*30  *ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด และค่าสัมประสิทธิ์การพยากรณ์สูงสุด ได้แก่ ตัวแปรสังเกต* i *(ความผูกพัน)*

 2.4 การวิเคราะห์องค์ประกอบเชิงยืนยัน (Confirmatory Factor Analysis : CFA) ของโมเดลการวัดปัจจัยจิตสำนึกองค์การ (Awa)

 พบว่าโมเดลการวัดองค์ประกอบปัจจัยส่วนบุคคลสอดคล้องกับข้อมูลเชิงประจักษ์โดยพิจารณาจาก ค่า ไค-สแควร์ ไม่มีนัยสำคัญทางสถิติ ($x^{2}/df $= 2.672*)* *นอกจากนั้นค่าดัชนีวัดระดับความสอดคล้องเปรียบเทียบ (*Comparative Fit Index*)* CFI = 1.000 *ค่า* TLI *=* 1.000 *ซึ่งมีค่ามากกว่า* 0.90 *ทุกค่า และเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* *(*SRMR*) เท่ากับ* SRMR = 0.000 *สอดคล้องดี และค่าความคลาดเคลื่อนในการประมาณค่าพารามิเตอร์ (*RMSEA*) เท่ากับ* RMSEA *=* 0.000 *สอดคล้องดีมาก และมีค่าความเชื่อถือได้ของตัวแปรแฝง (* $P\_{c}$ = 0.726 *) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ *=* 0.470*) ค่าต้องมากกว่า 0.05 นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัด เมื่อพิจารณาค่าน้ำหนักองค์ประกอบ อยู่ระหว่าง 0.6*61 *ถึง 0.7*29 *และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.4*42*ถึง 0.5*32 *ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบสูงสุด และค่าสัมประสิทธิ์การพยากรณ์สูงสุด ได้แก่ ตัวแปรสังเกต* la (*วัฒนธรรมองค์กรของคนในท้องถิ่น)*

 **3. ผลการตรวจสอบความสอดคล้องกลมกลืนของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ**

ผู้วิจัยพิจารณาตัวชี้วัดของตัวแปรหุ้นส่วนทางการบริหารงานท้องถิ่น โดยวัดได้จากตัวแปรแฝง 4 ตัวชี้วัดได้แก่ env, goa, ind , awa และประกอบด้วยตัวแปรสังเกตได้ 13 ตัวแปร ดังต่อไปนี้ตัวแปรแฝง env ประกอบด้วยตัวแปรสังเกตได้ a b c d ตัวแปรแฝง goa ประกอบด้วยตัวแปรสังเกตได้ e f g ตัวแปรแฝง ind ประกอบด้วยตัวแปรสังเกตได้ h I j ตัวแปรแฝง awa ประกอบด้วยตัวแปรสังเกตได้ k l la และตัวแปรแฝงองค์ประกอบการเป็นหุ้นส่วนทางการบริหารงานท้องถิ่น 3 ตัวชี้วัดประกอบด้วย 15 ตัวแปรสังเกตได้ ตัวแปรแฝง per ประกอบด้วยตัวแปรสังเกตได้ m n o p q ตัวแปรแฝง afc ประกอบด้วยตัวแปรสังเกตได้ r s t u v ตัวแปรแฝง beh ประกอบด้วยตัวแปรสังเกตได้ w x y z za พบว่า

 โมเดลนวัตกรรมการสร้างความเป็นหุ้นส่วนทางการบริหารงานท้องถิ่น ในเขตจังหวัดถนนยุทธศาตร์ลุ่มแม่น้ำโขงภาคตะวันออกเฉียงเหนือ มีสอดคล้องกับข้อมูลเชิงประจักษ์ โดยพิจารณาจากค่าไค-สแควร์ไม่มีนัยสำคัญทางสถิติ ($x^{2}/df) $= 1.047 *นอกนั้นค่า* CFI*ดัชนีวัดระดับความสอดคล้องเปรียบเทียบ (*Comparative Fit Index*) เท่ากับ* 0.998 *ค่า* TLI *=* 0.998 *ซึ่งมีค่ามากกว่า* 0.90 *ทุกค่าและเมื่อพิจารณาค่ารากของค่าเฉลี่ยกำลังสองของความคลาดเคลื่อนมาตรฐาน* SRMR =0.029 *สอดคล้องดีมากและค่าความคลาดเคลื่อนในการประมาณค่าพารามิเตอร์* RMSEA *=* 0.011 *สอดคล้องดีมาก* *และมีค่าความเชื่อถือได้ของตัวแปรแฝง (* $P\_{c}$ = 0.979*) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ และมีค่าความแปรปรวนเฉลี่ยของตัวแปรที่สกัดได้ด้วยองค์ประกอบ (*$P\_{V}$ = 0.630*) ค่าต้องมากกว่า 0.05* *นั่นคือความผันแปรในตัวแปรสังเกตเกิดขึ้นจากตัวแปรแฝงมากกว่าเป็นข้อผิดพลาดของมาตรวัดเมื่อพิจารณาค่าน้ำหนักองค์ประกอบ อยู่ระหว่าง 0.655 ถึง 0.875 และค่าสัมประสิทธิ์และอำนาจการพยากรณ์ของตัวแปรสังเกต (*$R^{2}$*) มีค่าอยู่ระหว่าง 0.429 ถึง 0.765 ซึ่งทุกค่าเป็นบวกและแตกต่างจากศูนย์อย่างมีนัยสำคัญทางสถิติที่ระดับ 0.01 โดยมีค่าน้ำหนักองค์ประกอบ และค่าสัมประสิทธิ์การพยากรณ์สูงสุด ได้แก่ ตัวแปรสังเกต* za การเคารพซึ่งกันและกันยอมรับความแตกต่าง

 **4. การวิเคราะห์เส้นทาง อิทธิพลทางตรง อิทธิพลทางอ้อม และอิทธิพลผลรวมระหว่างแต่ละตัวแปรของสมการโครงสร้างนวัตกรรมการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ**

พบว่าอิทธิพลทางตรง (Direct Effect : DE) อิทธิพลทางอ้อม (Indirect Effect : IE) และอิทธิพลผลรวม (Total Effect : TE) ระหว่างแต่ละตัวแปร ซึ่งตัวแปรต่างๆ สามารถส่งอิทธิพลทั้งทางตรงและทางอ้อมต่อกัน ในตัวแปรแฝงภายใน 4 ตัวแปร ได้แก่ ปัจจัยสภาพแวดล้อม (Env) ปัจจัยเป้าหมาย (Goa) ปัจจัยส่วนบุคคล (Ind) และปัจจัยจิตสำนึกองค์การ (Awa) ล้วนมีอิทธิพลในทิศทางบวกต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ อย่างมีนัยสำคัญทางสถิติที่ระดับ 0.05 ดังนี้ 1) ปัจจัยด้านสภาพแวดล้อม(Env) มีอิทธิพลทางตรงต่อการเป็นหุ้นส่วนทางการบริหารงานท้องถิ่น ค่าน้ำหนักองค์ประกอบ เท่ากับ 0.173 มีอิทธิพลทางอ้อม เท่ากับ 0.359 และมีอิทธิพลรวม เท่ากับ 0.532 2) ปัจจัยเป้าหมาย(Goa) มีอิทธิพลทางตรงต่อการเป็นหุ้นส่วนทางการบริหารงานท้องถิ่น ค่าน้ำหนักองค์ประกอบ เท่ากับ 0.141 มีอิทธิพลทางอ้อม เท่ากับ 0.348 และมีอิทธิพลรวม เท่ากับ 0.489 3) ปัจจัยส่วนบุคคล(Ind) มีอิทธิพลทางตรงต่อการเป็นหุ้นส่วนทางการบริหารงานท้องถิ่น ค่าน้ำหนักองค์ประกอบ เท่ากับ 0.493 และ 4) จิตสำนึกองค์การ (Awa) มีอิทธิพลทางตรงต่อการเป็นหุ้นส่วนทางการบริหารงานท้องถิ่น ค่าน้ำหนักองค์ประกอบ เท่ากับ 0.516

 **ระยะที่ 3 ยืนยันนวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ**

 การพิจารณาการประเมินยืนยันกลยุทธ์การพัฒนานวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ โดยผู้ทรงคุณวุฒิ จำนวน 21 คน ประกอบด้วย ตัวแทนผู้บริหารท้องถิ่น ตัวแทนพนักงานส่วนท้องถิ่นตัวแทนภาคประชาชน ตัวแทนนักพัฒนาชุมชน ตัวแทนภาคองค์กรประชาสังคม และตัวแทนผู้เชี่ยวชาญด้านการมีส่วนร่วม ผลการยืนยันกลยุทธ์ การพัฒนานวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ พบว่า

 กลยุทธ์การพัฒนานวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ ในภาพรวม นวัตกรรมมีความเหมาะสมในระดับมากที่สุด และความคิดเห็นของผู้เชี่ยวชาญมีความสอดคล้องกันมาก (Mean = 4.54, Median = 4.52, Mod = 4.46, IR =0.33) โดยมีรายละเอียดดังนี้ 1) ภาวะผู้นำของผู้บริหาร มีความสอดคล้องกันมาก ( Mean = 4.26, Median = 4.25, Mod = 4.25, IR = 0.50) 2) การรับรู้ข้อมูลข่าวสาร มีความสอดคล้องกันมาก (Mean =4.64 , Median = 4.75, Mod =4.75, IR =0.50) 3) การบริหารตามหลักธรรมาภิบาล มีความสอดคล้องกันมาก (Mean = 4.69, Median = 4.75, Mod = 4.75, IR = 0.50) 4) การเสริมสร้างพลังอำนาจพลเมือง มีความสอดคล้องกันมาก (Mean = 4.48, Median = 4.33, Mod =4.33 , IR = 0.33) 5) ผลประโยชน์ตอบแทน มีความสอดคล้องกันมาก (Mean = 4.33, Median = 4.33 , Mod = 4.33, IR = 0.67) 6) การตอบสนองความต้องการ มีความสอดคล้องกันมาก (Mean = 4.55 , Median = 4.50, Mod = 4.50, IR = 1.00) 7) ความคาดหวัง มีความสอดคล้องกันมาก (Mean = 4.65, Median =4.60, Mod = 4.60, IR = 0.60 ) 8) ความเชื่อในความสามารถตนเอง มีความสอดคล้องกันมาก (Mean = 4.59 , Median = 4.60 , Mod = 4.60 , IR = 0.20) 9) ความผูกพัน มีความสอดคล้องกันมาก (Mean = 4.36, Median = 4.25 ,Mod = 4.25, IR = 0.50) 10) เจตคติทางการเมือง มีความสอดคล้องกันมาก (Mean = 4.76 , Median = 4.75 , Mod =4.75 , IR = 0.25) 11) สำนึกความรับผิดชอบ มีความสอดคล้องกันมาก (Mean = 4.32 , Median =4.50, Mod =4.50 , IR = 0.75) 12) ความรู้สึกเป็นส่วนหนึ่งของท้องถิ่น มีความสอดคล้องกันมาก (Mean = 4.67, Median =4.50, Mod = 4.50, IR = 1.00 ) และ 13) วัฒนธรรมองค์กรของคนในท้องถิ่น มีความสอดคล้องกันมาก (Mean = 4.71 ,Median =4.75 , Mod =5.00 , IR = 0.75)

 โดยกลยุทธ์ที่ผู้เชี่ยวชาญมีความคิดเห็นสอดคล้องกันมากที่สุดคือ กลยุทธ์การพัฒนาความเชื่อในความสามารถตนเอง และกลยุทธ์ที่ผู้เชี่ยวชาญมีความคิดเห็นสอดคล้องกันน้อยที่สุด กลยุทธ์การตอบสนองความต้องการ และกลยุทธ์ความรู้สึกเป็นส่วนหนึ่งของท้องถิ่น

**5.2 *อภิปรายผล***

การอภิปรายผลการวิจัย ผู้วิจัยแบ่งการอภิปรายผล ออกเป็น 3 ระยะ คือ ระยะที่ 1 อภิปรายผล กรอบแนวคิดเชิงทฤษฎีความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ ระยะที่ 2 อภิปรายผลการศึกษาสภาพการเป็นหุ้นส่วนทางการบริหารงานท้อถิ่น ปัจจัยเงื่อนไขที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่นและตรวจสอบความกลมกลืนของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์ ระยะที่ 3 อภิปรายผลการสร้างและยืนยันแนวทางการพัฒนานวัตกรรมการเป็นหุ้นส่วนทางการบริหารงานท้องถิ่นในเขตจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ มีรายละเอียดดังนี้

 **ระยะที่ 1 อภิปรายผล กรอบแนวคิดเชิงทฤษฎีความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ จากการศึกษาจากเอกสาร และงานวิจัยที่เกี่ยวข้องครั้งนี้ มักจะเป็นเรื่องที่มีลักษณะใกล้เคียงผู้วิจัยใช้การ ตีความเทียบเคียงโดยเหตุและผลว่าตัวแปรเหล่านั้นน่าจะมีความเกี่ยวข้อง และน่าที่จะนำมาศึกษาความสัมพันธ์เชิงสาเหตุ และผลของการเป็นหุ้นส่วนทางการบริหารงานท้องถิ่น รวมถึงจากการสัมภาษณ์ผู้ทรงคุณวุฒิที่มีความรู้ความเชี่ยวชาญ จำนวน 10 คน จนนำมาซึ่งการได้มาของข้อสรุปเชิงทฤษฎี องค์ประกอบหลักการเป็นหุ้นส่วนทางการบริหารงานท้องถิ่น และปัจจัยที่มีอิทธิพลต่อการบริหารงานท้องถิ่น พบประเด็นที่นำมาอภิปรายดังนี้ ดังต่อไปนี้**

 1. หุ้นส่วนทางการบริหารงานท้องถิ่น (Partnership Local Government) คือ การที่ประชาชนหรือผู้มีส่วนได้ส่วนเสีย (Stakeholder) มีความรู้สึกในการเป็นเจ้าของท้องถิ่น (Sense of Belonging) โดยสามารถวัดได้จาก 3 มิติ คือ 1) การรับรู้ ( Perception) 2) ความรู้สึก (Affective) 3) พฤติกรรม (Behavioral) โดยมีองค์ประกอบของหลักการเป็นหุ้นส่วนทางการบริหารงานท้องถิ่น ประกอบดังต่อไปนี้ 1) ความไว้เนื้อเชื่อใจซึ่งกันและกัน 2) การแบ่งปันความรับผิดชอบและผลประโยชน์ 3) ความสัมพันธ์และความร่วมมือร่วมใจ 4) ความซื่อสัตย์และโปร่งใส 5) การเคารพซึ่งกันและกันยอมรับความแตกต่าง ผู้วิจัยพบประเด็นที่นำมาอภิปราย ดังนี้

 1.1 “หุ้นส่วน” (Partnership)

 จากการที่ผู้วิจัยได้ศึกษาความหมาย จากนักวิชาการ หรือ ผู้ที่ให้ความหมายของคำนี้เอาไว้ ทั้งในและต่างประเทศ แม้คำว่าหุ้นส่วน จะมีความหมายในเชิงของธุรกิจ แต่ในความเป็นจริงการบริหารงานของภาครัฐ ก็ได้มีการนำมาใช้กันอย่างกว้างขวางในปัจจุบัน ซึ่งในที่นี้หุ้นส่วนทางการบริหารงานท้องถิ่น ก็คือการที่ผู้มีส่วนได้ส่วนเสีย คือผู้บริหารท้องถิ่น ข้าราชการ และประชาชน ในท้องถิ่น มีความรู้สึกว่าตนเป็นเจ้าของท้องถิ่น การมีจิตใจเป็นเจ้าของ (Sense of Belonging) คือการที่บุคคลรู้สึกต่อสิ่งที่เป็นวัตถุและไม่ใช่วัตถุว่าเป็นของเรา ซึ่งมีผลทั้งทางด้านอารมณ์ ทัศนคติ และพฤติกรรมกับสิ่งที่ได้เป็นเจ้าของ และตนสามารถมีสิทธิ์ มีเสียง และสามารถกระทำการใดๆ ได้อย่างเท่าเทียมกับคนอื่นๆ โดยการมีจิตใจเป็นเจ้าของเป็นสัญชาตญาณมาโดยกำเนิด ความรู้สึกเป็นเจ้าของมีทั้งที่เป็นวัตถุและไม่ใช่วัตถุ ส่งผลทางด้านอารมณ์ ทัศนคติและพฤติกรรมกับสิ่งที่เป็นเจ้าของ (Lövey, Nadkarni and Erdélyi, 2005, p. 84) เนื่องจากหลักของการบริหารงานท้องถิ่น คือหลักการกระจายอำนาจให้กับประชาชนในท้องถิ่นได้บริหารท้องถิ่นกันเอง ให้ตรงกับความต้องการ ของคนในท้องถิ่นเอง เนื่องจากไม่มีใครสามารถรู้ปัญหาในท้องถิ่นได้เท่ากับคนในท้องถิ่นเอง ซึ่งสอดคล้องกับ เพ็ญแข ลาภยิ่ง (2552) ได้ให้ความหมายของคำว่า หุ้นส่วน (Partnership) ว่าเป็นรูปแบบของปฏิสัมพันธ์ทางสังคมที่ผู้แสดงบทบาท (Actor) อย่างน้อย 2 ฝ่ายตกลงใจเข้ามาเป็นหุ้นส่วนกัน มีบทบาทและหลักการร่วมกัน เพื่อการบรรลุเป้าหมายที่มีร่วมกันโดยร่วมกันจัดหาทรัพยากรและความเชี่ยวชาญ ร่วมกันรับผิดชอบในการดำเนินงานและหนี้สิน เฉลี่ยความเสี่ยง และแบ่งปันผลประโยชน์ที่เกิดขึ้น ซึ่งในหลักของการบริหารงานท้องถิ่นก็เช่นกัน ในการบริหารงานมีการกำหนดอำนาจ หน้าที่ของผู้มีส่วนได้ส่วนเสียไว้เพื่อเป็นแนวทางในการบริหาร โดยอำนาจการบริหารให้เป็นอำนาจของผู้บริหารท้องถิ่น (นาย อปท.) ซึ่งเป็นตัวแทนที่ประชาชนเป็นผู้เลือกเข้ามาบริหารงาน ให้เป็นไปตามนโยบายของรัฐบายและเป็นไปตามเจตนารมณ์ของประชาชนในพื้นที่ ข้าราชการมีหน้าที่ในการนำนโยบายที่ผู้บริหารได้กำหนดมาปฏิบัติเพื่อให้เกิดผลแก่ผู้รับนโยบายก็คือประชาชน ที่จะได้รับผลการการปฏิบัติตามนโยบาย ซึ่งนโยบายของการบริหาร ผู้บริหารก็นำมาจากปัญหาความต้องการของประชาชนในพื้นที่ จึงเป็นการดำเนินการบริหารท้องถิ่นแบบทุกส่วนต้องร่วมกันบริหาร และยังสอดคล้องกับ ชุลีกร ด่านยุทธศิลป์ (2554) ได้ให้ความหมายของ หุ้นส่วน ว่าหมายถึงปฏิสัมพันธ์ระหว่างภาคส่วนร่วมกันทั้งประชาชนและองค์กรมีพันธะสัญญาที่จะทำงานร่วมกันเพื่อบรรลุเป้าหมายร่วมกัน โดยในการเป็นหุ้นส่วนจะต้องวัดได้ในมิติด้านการรับรู้ ด้านความรู้สึก และด้านพฤติกรรม ซึ่งจากการที่ผู้วิจัยได้ทำการศึกษาจากแนวคิดและการให้ความหมายของนักวิชาการหลาย ๆ คน เห็นสอดคล้องกันว่า คนที่จะเป็นหุ้นส่วนกัน จะต้องเป็นทั้งภายในและภายนอก คือสามารถรับรู้ในการเป็นหุ้นส่วน หรือรับรู้ในการเป็นเจ้าของสิ่งๆ นั้น ได้ และเมื่อรับรู้แล้วจะต้องสามารถสัมผัสได้ในความรู้สึกว่าใช่หรือไม่ใช่ หรือชอบหรือไม่ได้ และเมื่อมีความรู้สึกต่อสิ่งเร้านั้นก็คือการรับรู้ สองสิ่งแรกจะนำมาซึ่งการแสดงออกทางพฤติกรรม สถาบันวิจัยและที่ปรึกษางานทางด้านพัฒนาทรัพยากรมนุษย์ได้ทำการศึกษา ในเรื่องความผูกพันของพนักงานโดยทำการสำรวจจากพนักงานจำนวน 160,000 ล้านคน จาก 40 บริษัท ใน 10 ประเทศ และหลายอุตสาหกรรม โดยเป็นการศึกษาที่ใช้ระยะเวลา 3 ปี ได้มีการจัดทำ 3 - D Model of engagement โดยเป็นการนิยามถึงความผูกพันของพนักงานที่มี 3 มิติ คือ (สุรัสวดี สุวรรณเวช, 2549, น. 20) 1) ด้านความคิด หมายถึง สิ่งที่พนักงานคิดต่อองค์การ 2) ด้านความรู้สึก หมายถึง สิ่งที่พนักงานรู้สึกต่อองค์การ ซึ่งเกี่ยวข้องกับความรู้สึกเป็นส่วนหนึ่งขององค์การ ความภูมิใจและความผูกพันที่มีต่อองค์การ 3) ด้านพฤติกรรม หมายถึง พฤติกรรมที่พนักงานแสดงออกมาในองค์การ ดังนั้นผู้วิจัยจึงนำมาเป็นหลักในการวัดความเป็นหุ้นส่วนทางการบริหารงานท้องถิ่น และยังสอดคล้องกับ ณัฐวุฒิ อรินทร์ (2555) ยังได้กล่าวว่า “ความรู้สึกเป็นส่วนหนึ่งของท้องถิ่น” หมายถึง ความคิด ความรู้สึก ของบุคคลที่แสดงถึงความผูกพัน ความภาคภูมิใจ ความเป็นเจ้าของท้องถิ่น ที่พวกเขาอาศัยอยู่ อันเกิดจาการที่บุคคลเหล่านั้นได้มีปฏิสัมพันธ์กัน

 โดยองค์ประกอบของหลักการเป็นหุ้นส่วนทางการบริหารงานท้องถิ่นพบประเด็นที่น่าสนใจนำมาอภิปรายดังนี้

 1.2 ความไว้เนื้อเชื่อใจซึ่งกันและกัน

 ซึ่งจากการศึกษาเอกสาร งานวิจัย และจากการสัมภาษณ์ผู้ที่มีความรู้ความเชี่ยวชาญ และจากกลุ่มตัวอย่าง ทำให้ทราบว่า การที่จะทำให้รู้สึกว่าตนเป็นพรรคพวกเดียวกัน มีสิทธิ์มีความรู้สึกในการเป็นเจ้าของในสิ่งเดียวกัน ทุกฝ่ายจะต้องมี ความไว้เนื้อเชื่อใจซึ่งกันและกัน Tolipov (2006, pp. 1 - 2) ได้ให้ความหมายของหุ้นส่วนทางยุทธศาสตร์ไว้อย่างเด่นชัดว่า จะต้องมีความเชื่อมั่นและเชื่อใจต่อกันอยู่ในระดับสูงของการเป็นหุ้นส่วนกัน นั่นคือการที่ผู้มีส่วนได้ส่วนเสียหรือ ผู้บริหารท้องถิ่น ข้าราชการ และประชาชนจะต้อง มีความคิดหรือมีทัศนคติในทางบวกต่อกัน ต้องมีความไว้ใจและเชื่อใจในกันและกัน ซึ่งถือเป็นหนึ่งในพื้นฐานของการทำงานซึ่งความไว้วางใจเป็นสิ่งจำเป็นเพื่อประสิทธิผลของการทำงาน ผลลัพธ์ทางบวกของการทำงาน ประสิทธิผลหรือผลลัพธ์ของการทำงานจะออกมาดีเป็นผลสืบเนื่องจากการเพิ่มขึ้นของความไว้วางใจกันและกัน โดย Rotter (1971) ได้ให้ความหมายความไว้วางใจว่า เป็นความคาดหวังต่อบุคคลเป็นที่น่าเชื่อถือทั้งด้านคำพูด การกระทำ คำมั่นสัญญา จากการเขียนหรือใช้ข้อความของบุคคลหรือกลุ่มซึ่งจะสามารถทำให้เกิดความไว้วางใจ Golembiewski and McConkie (1975) นิยามความหมายของความไว้วางใจว่า ความไว้วางใจแสดงถึงความพึ่งพาอาศัยกันหรือความมั่นใจในบางสถานการณ์ ความไว้วางใจสะท้อนให้เห็นความคาดหวังผลลัพธ์ทางบวก ความไว้วางใจแสดงถึง ความเสี่ยงบางประการต่อความคาดหวังของสิ่งที่ได้รับและความไว้วางใจแสดงถึง บางระดับของความไม่แน่นอนต่อผลลัพธ์ และยังสอดคล้องกับ McMillan and Chavis (1986) ที่ได้นำเสนอทฤษฎีจิตวิทยาความรู้สึกเป็นส่วนหนึ่งของท้องถิ่น (Psychological Sense of Community) โดยจะต้องมีองค์ประกอบ การมีอิทธิพล หรือความไว้วางใจ องค์ประกอบนี้เป็นแบ่งสองทิศทางกล่าวคือ ทิศทางที่ตนจะมีอิทธิพลต่อกลุ่ม และกลุ่มมีอิทธิพลต่อตนเอง โดยคนที่สามารถทราบความต้องการ ความคิดเห็น เห็นคุณค่าคนอื่นรวมถึงเป็นที่ดึงดูดและมีความสัมพันธ์ที่ดีกับคนในกลุ่มจะมีอิทธิพลต่อกลุ่มมากกว่า ส่วนลักษณะความไว้วางใจจะเกิดขึ้นหลังจากที่เป็นสมาชิกของกลุ่มหรือชุมชนแล้ว โดยสมาชิกสามารถเปิดเผยความรู้สึกของตนเองได้รับความเห็นอกเห็นใจ เข้าใจและห่วงใยจากสมาชิกคนอื่นในกลุ่ม จนเกิดความใกล้ชิการยอมตามจากการมีอิทธิพลเหนือกว่าทำหน้าที่ให้เกิดความใกล้ชิดและการยึดติดกันได้ในกลุ่ม ดังนั้นความไว้เนื้อเชื่อใจซึ่งกันและกัน จึงเป็นองค์ประกอบของการเป็นหุ้นส่วนทางการริหารงานท้องถิ่น

 1.3 การแบ่งปันความรับผิดชอบและผลประโยชน์

 จากการศึกษาเอกสาร งานวิจัย และจากการสัมภาษณ์ผู้ที่มีความรู้ความเชี่ยวชาญ และจากกลุ่มตัวอย่าง ทำให้ทราบว่า การที่จะทำให้รู้สึกว่าตนมีความเป็นเจ้าของ หรือการที่จะต้องทำงาน หรือกระทำกิจกรรมใดๆ ร่วมกับคนอื่นๆ ในการทำงานกับคนหมู่มาก การแบ่งปันความรับผิดชอบถือเป็นสิ่งที่จำเป็นเป็น เนื่องจากหากไม่มีการกำหนดตัวผู้รับผิดชอบ หรือการแบ่งหน้าที่กันในการทำงาน ย่อมเกิดความวุ่นวาย หรือแม้กระทั่งการแบ่งปันความรับผิดชอบต่างๆ เปรียบเสมือนการทำให้ผู้ที่ได้รับผิดชอบเกิดความภาคภูมิใจ และเกิดความรู้สึกว่ามีสิทธิ์ทำในสิ่งนั้นๆ ได้อย่างเต็มที่ และเมื่อแบ่งปันความรับผิดชอบแล้ว จำเป็นอย่างยิ่งที่จะต้องแบ่งปันผลประโยชน์ ซึ่งเป็นไปตามหลักเมื่อมีรับผิดก็ต้องมีรับชอบ ซึ่งถ้าตามหลักของการเป็นหุ้นส่วน ทุกคนจะต้องมีส่วนรับผิดชอบและมีส่วนในผลประโยชน์ที่เกิดจากการดำเนินงานเช่นกัน สอดคล้องกับ ชรินทร์ สีทับทิม, บุญทัน ดอกไธสง และ บุญเรือง ศรีเหรัญ (2556) ได้เสนอว่าองค์ประกอบหลักความเป็นหุ้นส่วนจะต้องประกอบด้วย องค์ประกอบหลักด้านการแบ่งปันความรับผิดชอบ (Share Responsibility) และสอดคล้องกับ เพ็ญแข ลาภยิ่ง (2552 ) และกมลทิพย์ ศรีหาเศษ (2547) ได้กล่าวว่าหลักของการเป็นหุ้นส่วน จะต้องมีการร่วมกันรับผิดชอบในการดำเนินงานและหนี้สิน เฉลี่ยความเสี่ยง และแบ่งปันผลประโยชน์ที่เกิดขึ้น ดังนั้น การแบ่งปันความรับผิดชอบและผลประโยชน์ จึงเป็นองค์ประกอบหลักการเป็นหุ้นส่วน

 1.4 ความสัมพันธ์และความร่วมมือร่วมใจ

 จากผลการศึกษาจากแนวคิด ทฤษฎี และจากงานวิจัยที่ได้มีผู้ศึกษาเกี่ยวกับหลักการเป็นหุ้นส่วน พบว่าความสัมพันธ์และความร่วมมือร่วมใจ เป็นองค์ประกอบของการเป็นหุ้นส่วน ทั้งนี้อาจเนื่องจากว่าการที่คนเราจะดำเนินกิจกรรมใด ๆ ก็ตามตั้งแต่ 2 คนขึ้นไป จำเป็นอย่างยิ่งที่จะต้องรู้จักกันเป็นอันดับแรกก่อน และเมื่อรู้จักกันแล้วจะเริ่มมีความสัมพันธ์ มีการพูดคุย และที่สำคัญการทำงานใด ๆ หากมีความร่วมมือร่วมใจ ผลของงานที่ออกมานั้นย่อมมีผลสัมฤทธิ์ที่ดี ซึ่งสอดคล้องกับ Shepard et al. (1999) ได้ให้ความหมาย ของคำว่า หุ้นส่วน (Partnership) คือ การปฏิบัติงานร่วมกับกระบวนการพัฒนาให้เกิดความเท่าเทียมกันการเสริมพลังและแลกเปลี่ยนซึ่งกันและกันระหว่างผู้มีส่วนได้เสีย และซึ่งสอดคล้องกับ Thorlby and Hutchinson (2005) ที่ได้ให้ความหมายของการเป็น “หุ้นส่วน” ว่าเป็นกระบวนการทำงานร่วมกันของกลุ่มหรือองค์กรตั้งแต่ 2 ฝ่ายขึ้นไปเพื่อบรรลุเป้าหมายการทำงานและได้ผลลัพธ์ที่มีประสิทธิภาพดีกว่าการแยกทำงานโดยลำพัง ซึ่งผู้ที่จะเป็นหุ้นส่วนต่อกันผู้วิจัยเห็นว่าจะต้องมีความสัมพันธ์แก่กัน มีปฏิสัมพันธ์ซึ่งกันและกัน ดังนั้น ความสัมพันธ์และความร่วมมือร่วมใจ จึงเป็นองค์ประกอบหลักการเป็นหุ้นส่วน

 1.5 ความซื่อสัตย์และโปร่งใส

จากผลการศึกษาจากแนวคิด ทฤษฎี และจากงานวิจัยที่ได้มีผู้ศึกษาเกี่ยวกับหลักการเป็นหุ้นส่วน พบว่าความซื่อสัตย์และโปร่งใส เป็นองค์ประกอบของการเป็นหุ้นส่วน ทั้งนี้เนื่องจากว่า ไม่ว่าจะเป็นการทำงานในระดับใด หรือองค์กรใด ๆ ก็มีความต้องการ ๆ ที่จะให้องค์กรของตนเองมีความโปร่งใส เพราะความโปร่งใสเป็นลักษณะของการแสดงถึงความถูกต้อง ยุติธรรม สามารถตรวจสอบได้ หรือพูดง่าย ๆ นั่นคือ มีความจริงใจต่อกัน นี่คือ ความโปร่งใสที่มนุษย์ปถุชนทั่ว ๆ ไป มีความต้องการ กรณีการทำงานที่มีความซื่อสัตย์และโปร่งใส ของท้องถิ่นที่จะทำให้ผู้มีส่วนได้ส่วนเสียเข้ามาเป็นหุ้นส่วน หรือสร้างความรู้สึกในการเป็นเจ้าของท้องถิ่นได้ หน่วยงานท้องถิ่นจะต้องแสดงให้เห็นว่าการบริหารงานมีความโปร่งใส มีการอำนวยความสะดวกให้ประชาชน เข้าสู่ข้อมูลข่าวสารขององค์กร กฎหมาย กฎระเบียบ และกระบวนการทำงานโดยสะดวก การสร้างความเปิดเผย เปิดโอกาสให้ผู้มีส่วนได้ส่วนเสียทั้งจากภายในและภายนอกหน่วยงานสามารถเข้าถึงข้อมูลด้วยวิธีการต่าง ๆ มีการสื่อสาร การแสดงความรับผิดชอบ พร้อมกับการตรวจสอบ รวมทั้งมีกระบวนการในการติดตามและประเมินผลที่ได้รับการยอมรับว่าเที่ยงตรงและเชื่อถือได้ ซึ่งสอดคล้องกับ Oppler (2559) ได้ทำการศึกษาเรื่อง “หุ้นส่วนต่อต้านอาชญากรรม: จากชุมชนเพื่อความร่วมมือการรักษา” ได้วางแนวทางการสร้างความร่วมมือในหลักการเป็นหุ้นส่วน ที่ประสบความสำเร็จจะต้องประกอบดด้วย การกระจายความเท่าเทียมกันของอำนาจ และในขณะที่ความสัมพันธ์ของมนุษย์ทั้งหมดถูกสร้างขึ้นบนความไว้วางใจซึ่งกันและกัน ความซื่อสัตย์สุจริต และการแบ่งปันของข้อมูล และยังสอดคล้องกับ Robinson and Cottrel (2005) (อ้างถึงใน RosCarnwell and Alex Carson (2009) หลักของการเป็นหุ้นส่วน ต้องมีความจำเป็นที่ต้อง มีความโปร่งใส ในการทำงาน และสอดคล้องกับ Bidmead and Cowley (2005) (อ้างถึงใน Carnwell and Alex Carson(2559) ความเป็นหุ้นส่วนมืออาชีพประกอบด้วย ความไว้วางใจซื่อสัตย์ ดังนั้นความซื่อสัตย์และโปร่งใส จึงเป็นองค์ประกอบของหลักการเป็นหุ้นส่วน

 1.6 การเคารพซึ่งกันและกันยอมรับความแตกต่าง

 ซึ่งจากการศึกษาเอกสาร งานวิจัย และจากการสัมภาษณ์ผู้ที่มีส่วนเกี่ยวข้อง การเคารพซึ่งกันและกันยอมรับความแตกต่างเป็นหนึ่งในองค์ประกอบของการเป็นหุ้นส่วน ทั้งนี้อาจเนื่องจากว่า การทำงานหรือการอยู่ร่วมกันตั้งแต่ 2 คนขึ้นไปย่อมมีความคิดเห็นหรือวิธีคิดที่แตกต่างกันแน่นอน ดังนั้นในการทำงานหรือการอยู่ร่วมกันหากต่างคนต่างเอาแต่ความคิดของตนเอง หรือไม่ยอมรับฟังความคิดคนอื่น ย่อมเกิดปัญหาในการอยู่ร่วมกันอย่างแน่นอน ดังนั้นในการอยู่ร่วมกันในสังคมจึงมี กฎ กติกา ทั้งที่เป็นทางการและไม่เป็นทางการ เพื่อเป็นสิ่งกำหนดการกระทำของแต่ละคนให้อยู่ในขอบเขต ไม่ไปละเมิดคนอื่น ซึ่งหลาย ๆ ครั้ง กฎ กติกา เหล่านี้ก็ยังไม่สามารถช่วยป้องกัน เนื่องจากไม่ได้เกิดขึ้นภายในจิตใจ ดังนั้นจำเป็นอย่างยิ่งที่จะต้องปลูกฝังทัศนคติให้คนที่อยู่ร่วมกันในสังคมต้องมี การเคารพซึ่งกันและกันยอมรับความแตกต่าง เนื่องจาก สังคมจะเติบโตและขับเคลื่อนไปได้เมื่อทุกฝ่ายมีความเข้าใจ เชื่อมั่น และให้เกียรติซึ่งกันและกัน การส่งเสริมการยอมรับความแตกต่างและอยู่ร่วมกันอย่างเท่าเทียมเป็นหลักปฏิบัติที่ทำให้มั่นใจได้ว่าจะไม่มีการเลือกปฏิบัติ ชึ่งสอดคล้องกับ กมลทิพย์ ศรีหาเศษ (2547) ได้ศึกษาโครงการจัดการศึกษาตามแนวคิดความเป็นหุ้นส่วนระหว่างภาครัฐและเอกชน โดยยึดแนวคิดเกี่ยวกับความเป็นหุ้นส่วนทางการศึกษาในการวิจัยโดยองค์ประกอบสำคัญที่แสดงถึงความเป็นหุ้นส่วน จะต้อยึดหลักการทำงานที่เสมอภาค มีความเคารพกัน และ Cuff (1997) กล่าวว่าการแลกเปลี่ยนข้อมูล การตัดสินใจ ความรับผิดชอบ และอำนาจ ในการสร้างหุ้นส่วนแห่งความร่วมมือจะเกิดขึ้นได้ต้องอาศัย ความคารพ (Respect)

 **ระยะที่ 2 อภิปรายผลการศึกษาสภาพการเป็นหุ้นส่วนทางการบริหารงานท้อถิ่นปัจจัยเงื่อนไขที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น และตรวจสอบความกลมกลืนของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์ พบประเด็นที่นำมาอภิปราย ดังนี้**

 **1. อภิปรายผลสภาพการเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ** พบประเด็นที่นำมาอภิปราย ดังนี้

 สภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ โดยรวมอยู่ในระดับมาก ทั้งนี้อาจเนื่องจากว่าในปัจจุบันประชาชนหรือผู้ที่มีส่วนได้ส่วนเสียมีการรับรู้ข่าวสารที่มากขึ้น รู้ถึงสิทธิ์และหน้าที่ของตนเอง ผ่านสื่อต่างๆ รวมทั้งปัจจุบันการให้ความรู้ต่างๆ เกี่ยวกับกฎหมาย ข้อระเบียบ ที่เกี่ยวข้องกับอำนาจ หน้าที่ ของประชาชน หน่วยงานภาครัฐได้ส่งเสริม สนับสนุน และให้ความรู้กับประชาชนอย่างเต็มที่ โดยการส่งเสริมให้ประชาชนหรือผู้มีส่วนได้ส่วนเสียมีความรู้สึกในการเป็นเจ้าของท้องถิ่น ต้องมีการแบ่งบทบาทหน้าที่กัน เพื่อให้ผู้มีส่วนได้ส่วนเสียรู้บทบาทหน้าที่ จึงทำให้สภาพการเป็นหุ้นส่วนทางการบริหารงานท้องถิ่นอยู่ในระดับมาก โดยการดำเนินงานโดยยึดหลักของการเป็นหุ้นส่วนนั้น จะต้องมีกระบวนการหรือขั้นตอนในการดำเนินงานอย่างชัดเจน เพื่อให้การดำเนินกิจกรรมต่างๆ บรรลุวัตถุประสงค์ที่หุ้นส่วนตั้งเอาไว้ ประชาชนหรือผู้มีส่วนได้ส่วนเสีย (Stakeholder) มีความรู้สึกว่าตนเป็นหุ้นส่วน (Partnerships) และสามารถบริหารงานของท้องถิ่นได้ โดยแยกบทบาทของผู้มีส่วนได้ส่วนเสียประกอบด้วย (ระพีพร คณะพล,สัญญา เคณาภูมิ และยุภาพร ยุภาศ, 2559) บทบาทของประชาชนในฐานะที่เป็นผู้เสียภาษีและรับประโยชน์จากบริการพื้นฐาน ซึ่งถือว่าเป็นผู้ที่ได้รับผลกระทบกับการดำเนินงานของท้องถิ่นโดยตรง และเป็นบุคคลที่มีสิทธิใช้อำนาจได้ตามหลักการกระจายอำนาจให้องค์กรปกครองส่วนท้องถิ่น บทบาทของข้าราชการถือเป็นกลไกสำคัญในฐานะ ผู้ปฏิบัติบริหารงานของแผ่นดินในการนำนโยบายของรัฐ และภารกิจของส่วนราชการไปปฏิบัติให้เกิดผลในพื้นที่และบทบาทของผู้บริหารในฐานะผู้ประกอบการและผู้รับบริการสาธารณะเช่นเดียวกันกับข้าราชการ แต่ผู้บริหารมีอำนาจและมีบทบาทในการบริหารงานท้องถิ่นอย่างมาก ถือเป็นผู้ที่เป็นหุ้นส่วนในการบริหารงานท้องถิ่นตัวสำคัญ ดังนั้นเมื่อท้องถิ่นมีการแบ่งบทบาทและผู้มีส่วนได้ส่วนเสียรู้จักบทบาทหน้าที่ของตนเอง รวมทั้งได้รับการสนับสนุนจากภาคส่วนต่าง ๆ ประชาชนมีความรู้มากขึ้น จึงทำให้ความเป็นหุ้นส่วนทางการบริหารงานท้องถิ่นอยู่ในระดับมาก ซึ่งสอดคล้องกับแสงทอง ภูศรี (2545) ได้ศึกษาแนวคิดและการปฏิบัติด้านความเป็นหุ้นส่วนระหว่างครอบครัว และโรงเรียนในการจัดการศึกษา : การศึกษาเชิงปริมาณและคุณภาพในโรงเรียนมัธยมศึกษาสำรวจแนวคิดและการปฏิบัติงานด้านความเป็นหุ้นส่วน ระหว่างครอบครัวและโรงเรียน ในการจัดการศึกษาเพื่อพัฒนานักเรียนของโรงเรียนระดับมัธยมศึกษา สังกัดกรมสามัญศึกษา ในเขตกรุงเทพมหานคร ผลการวิจัยสรุปได้ว่า ระดับคะแนนแนวคิดด้านความเป็นหุ้นส่วนของโรงเรียนอยู่ในระดับสูง อีกประเด็นสำคัญที่ทำให้การเป็นหุ้นส่วนทางการบริหารงานท้องถิ่นอยู่ในระดับสูง อาจเนื่องจากว่าในปัจจุบันได้มีกลุ่มแกนนำ หรือกลุ่มองค์กรภาคประชาสังคม ที่คอยตรวจสอบการทำงานและ คอยร่วมกิจกรรมหรือการดำเนินงานต่างๆ ของท้องถิ่นมากขึ้น รวมทั้งในปัจจุบันการบริหารงานท้องถิ่น เป็นการบริหารงานแบบมีส่วนร่วม คือยึดประชาชนเป็นศูนย์กลาง แม้กระทั่งในการกำหนดนโยบายหรือการดำเนินโครงการพัฒนาต่าง ๆ จะต้องเป็นไปตามเจตนารมณ์ของประชาชนในท้องถิ่น (รัฐธรรมนูญแห่งราชอาณาจักรไทย, 2560) จึงอาจเป็นประเด็นที่ผลักดันให้ประชาชนเกิดความรู้สึกว่าตนเป็นหุ้นส่วนทางการบริหารงานท้องถิ่นมากขึ้น

 เมื่อแยกเป็นรายด้านพบว่าอยู่ในระดับมากทุกด้าน เรียงลำดับค่าเฉลี่ยจากมากไปน้อยดังนี้ ด้านการรับรู้ ด้านพฤติกรรม และด้านความรู้สึก ตามลำดับทั้งนี้อาจเนื่องจากว่า ผู้มีส่วนได้ส่วนเสียหรือประชาชน มีลักษณะของเจตคติหรือทัศนคติ ที่สอดคล้องกับ Feldman (1994, pp. 489 - 490) ได้กล่าวถึงองค์ประกอบของเจตคติไว้เป็นรูปแบบ ABC Mode คือพฤติกรรมของคนในการมีเจตคติต่อสิ่งใดจะเริ่มจากความรู้สึก (Affective component –A) เป็นความรู้สึกชอบไม่ชอบ พอใจ ไม่พอใจ ที่บุคคลมีต่อบุคคล สิ่งของ หรือเหตุการณ์ต่าง ๆ ที่รับรู้ และจะส่งผลต่อพฤติกรรม (Behavioral Component - B) เป็นการเตรียมพร้อมของบุคคลที่จะแสดง หรือไม่แสดงพฤติกรรม ต่อบุคคล สิ่งของ หรือเหตุการณ์ต่าง ๆ ที่รับรู้ ซึ่งองค์ประกอบนี้ จะมีความสัมพันธ์สอดคล้องกัน หากองค์ประกอบด้านใดด้านหนึ่งเปลี่ยนแปลงไป เจตคติของบุคคลนั้นก็จะเปลี่ยนแปลงไปด้วย

 โดยสภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ ลุ่มแม่น้ำโขงภาคตะวันออกเฉียงเหนือ ทั้ง 3 ด้าน การรับรู้ด้านความรู้สึก และด้านพฤติกรรม กลุ่มตัวอย่างมีการเป็นหุ้นส่วนทางการบริหารงานท้องถิ่น ด้านความไว้เนื้อเชื่อใจซึ่งกันและกัน มากที่สุด และการเคารพซึ่งกันและกันการยอมรับความแตกต่าง น้อยที่สุด ทั้งนี้อาจเนื่องจากว่าคนในชุมชนชนบทค่อนข้างที่จะมีความสัมพันธ์และร่วมมือร่วมใจกัน อยู่กันแบบพึ่งพาอาศัย อยู่กันแบบพี่น้อง มีระบบเครือญาติและความเกรงอกเกรงใจ ความเคารพต่อผู้ใหญ่ มีการนับถือฮีตสิบสองคองสิบสี่ ซึ่งเป็นจารีตที่ปฏิบัติกันมาแต่โบราณ โดยในความเชื่อเหล่านี้จะปลูกฝังความเคารพต่อบรรพบุรุษ หรือเคารพต่อผู้ใหญ่ รวมทั้งแฝงความร่วมมือร่วมใจและความสามัคคีกันของคนในชุมชนไว้แทบทุกประเพณี จึงเป็นผลทำให้สภาพการเป็นหุ้นส่วนทางการบริหารงานท้องถิ่นในด้านมีความสัมพันธ์และการช่วยเหลือกันในระดับที่สูง

 **2. อภิปรายผลการวิเคราะห์ปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบประเด็นที่นำมาอภิปราย ดังนี้**

ตัวแปรพยากรณ์ที่มีผลต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ อย่างมีนัยสำคัญทางสถิติที่ระดับ .05 ได้แก่ วัฒนธรรมของคนในท้องถิ่น, สำนึกความรับผิดชอบ, เจตคติทางการเมือง , ความเชื่อในความ สามารถตนเอง, การตอบสนองความต้องการ, ความรู้สึกเป็นส่วนหนึ่งของท้องถิ่น, ความผูกพัน, การเสริมสร้างพลังอำนาจพลเมือง, การบริหารตามหลักธรรมาภิบาล, การรับรู้ข้อมูลข่าวสาร และความคาดหวังตัวแปรอิสระดังกล่าว สามารถร่วมกันอธิบายความแปรปรวนการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออก เฉียงเหนือ ได้ร้อยละ 73.00 อย่างมีนัยสำคัญทางสถิติที่ระดับ 0.05 โดยตัวแปรสังเกตได้ ที่อิทธิพลต่อการเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ ประกอบด้วยตัวแปรแฝง อยู่ 4 ตัวแปรแฝง ซึ่งผู้วิจัยจักได้นำมาอภิปรายผล ดังต่อไปนี้

 1. ปัจจัยด้านสภาพแวดล้อม (Context Factors)

 ปัจจัยด้านสภาพแวดล้อม ถือเป็นอีกหนึ่งปัจจัยที่มีความสำคัญและถือเป็นสิ่งที่มีอิทธิพลต่อการดำเนินชีวิตของมนุษย์ เนื่องจากมนุษย์เป็นสิ่งมีชีวิตและมีสติปัญหาในการคิดวิเคราะห์ตามหลักจิตวิทยา เมื่อคนเราได้รับสิ่งกระตุ้นย่อมเกิดการเปลี่ยนแปลงคล้อยตามหรือไม่คล้อยตามจะเป็นไปตามสติปัญญาหรือจิตใจที่ยอมรับหรือรับรู้ในสิ่งนั้นๆ สภาพแวดล้อมทางกายภาพ เศรษฐกิจ สังคมและการเมือง (พรทิพย์ คำพอ และคณะ, 2544) ซึ่งผู้วิจัยมองว่าสภาพแวดล้อมเป็นตัวปัจจัยที่ทำให้คนเกิดความรู้สึกและเข้าไปเป็นหุ้นส่วนทางการบริหารงานท้องถิ่น โดยสภาพแวดล้อมรอบตัวถือว่ามีส่วนสำคัญในการที่กระตุ้นให้เกิดความรู้สึกนึกคิดจนสามารถนำไปสู่พฤติกรรมที่แสดงออกมาได้ในการบริหารงานท้องถิ่นซึ่งเมื่อผู้วิจัยได้ทำการศึกษาแล้วพบว่า ปัจจัยด้านสภาพแวดล้อม เป็นตัวแปรแฝง ที่สามารถสังเกตได้ (Observable Variable) และสภาพแวดล้อมที่จะทำให้ผู้มีส่วนได้ส่วนเสียมีความรู้สึกในการเป็นหุ้นส่วนหรือเป็นเจ้าของท้องถิ่น สามารถสังเกตได้จากการมีภาวะผู้นำของผู้บริหาร การรับรู้ข้อมูลข่าวสาร การบริหารงานตามหลักธรรมาภิบาล และการเสริมพลังอำนาจพลเมือง ให้กับประชาชนสภาพแวดล้อมของประชาชนหรือผู้มีส่วนได้ส่วนเสีย ถือเป็นตัวแปรและเป็นปัจจัยหนึ่งที่จะทำให้เกิดความเป็นหุ้นส่วนทางการบริหารงานท้องถิ่นได้ พบประเด็นที่นำมาอภิปราย ดังนี้

 1.1 ภาวะผู้นำผู้บริหาร มีอิทธิพลต่อการเป็นหุ้นส่วนทางการบริหารงานท้องถิ่นอย่างไม่มีนัยสำคัญทางสถิติที่ระดับ .05 ซึ่งไม่เป็นไปตามสมมติฐานที่ตั้งไว้ ทั้งนี้อาจเนื่องจากว่า ภาวะผู้นำผู้บริหารเป็นเพียงสิ่งที่ผู้บริหารแสดงออกในตัวตนของตนเอง ประชาชนหรือผู้มีส่วนได้ส่วนเสียอาจมองว่า การที่ผู้บริหารพยายามผลักดันหรือส่งเสริมให้ประชาชนเข้าไปร่วมบริหารงาน หรือสร้างความรู้สึกในการเป็นเจ้าของ โดยพยายามมอบอำนาจในการบริหารหรือการตัดสินใจ ต่าง ๆ ให้ประชาชน แต่ประชาชนยังคงมองว่า ผู้บริหารท้องถิ่นอาจทำเพียงเพื่อสร้างภาพ แต่ไม่มีความจริงใจในความรู้สึกของประชาชน จึงทำให้ภาวะผู้นำผู้บริหาร มีอิทธิพลต่อการเป็นหุ้นส่วนทางการบริหารงานท้องถิ่นอย่างไม่มีนับสำคัญทางสถิติที่ระดับ .05

 1.2 การรับรู้ข้อมูลข่าวสาร มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียหรือประชาชนที่ได้รับข้อมูลข่าวสารที่แตกต่างกัน จะทำให้เกิดการรับรู้กันคนละแบบ เมื่อเกิดการรับรู้ต่างกัน จะทำให้เกิดเจตคติ ที่ต่างกัน ซึ่งเมื่อเกิดเจตคติแล้วจะฝังอยู่ในจิตใจ โดยข้อมูลข่าวสารถือเป็นเรื่องที่สำคัญในการที่คนจะตัดสินใจในเรื่องใดเรื่องหนึ่ง หากเมื่อต้องการให้เกิดผลในเรื่องใด จะต้องป้อนข้อมูลข่าวสารในเรื่องนั้น ๆ ให้กับผู้ที่ต้องการให้เขาเกิดการตอบสนอง ดังนั้นการที่ผู้มีส่วนได้ส่วนเสียเข้ามาเป็นหุ้นส่วนหรือเกิดความรู้สึกในการเป็นเจ้าของท้องถิ่น เขาจะต้องมีการรับรู้ข้อมูลข่าวสารที่มากเพียงพอ เช่น ในข้อมูลของ กฎ ระเบียบต่างๆ หรือแม้กระทั่งอำนาจหน้าที่ และข้อมูลที่องค์กรปกครองส่วนท้องถิ่นดำเนินการอยู่ จะต้องมีการเผยแพร่ และให้ข้อมูลให้ทราบมากที่สุด ผลการวิจัยสอดคล้องกับ ระพีพร คณะพล (2557) ได้ทำการศึกษาเรื่อง ปัจจัยที่มี ผลต่อการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลบ้านผึ้ง อำเภอเมืองนครพนม จังหวัดนครพนม พบว่า การได้รับข้อมูลข่าวสาร มีผลต่อการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลบ้านผึ้ง อำเภอเมืองนครพนม จังหวัดนครพนม อย่างมีนัยสำคัญทางสถิติที่ระดับ .05 และสอดคล้องกับ บุญเลิศ ไชยสวัสดิ์ (2550) , ระพีพร คณะพล (2557) ได้ทำการศึกษาเรื่อง “การมีส่วนร่วมของประชาชนในการจัดทำแผนพัฒนาองค์การบริหารส่วนตำบลนาท่อม อำเภอเมืองพัทลุง จังหวัดพัทลุง” ผลการวิจัยพบว่า ประชาชนที่มีการติดต่อสื่อสารต่างกัน มีส่วนร่วมในการจัดทำแผนพัฒนาสามปีขององค์การบริหารส่วนตำบลนาท่อม ในภาพรวมแตกต่างกันอย่างมีนัยสำคัญทางสถิติที่ระดับ .05 และสอดคล้องกับ พรทิพย์ คำพอ และคณะ (2544) ได้ทำการศึกษาบทบาทการมีส่วนร่วมของประชาชนและองค์การบริหารส่วนตำบลในการใช้การแพทย์แผนไทยเพื่อการดูแลสุขภาพของตนเองในชุมชน. ขอนแก่น พบว่า โดยสภาพแวดล้อมรอบตัวถือว่ามีส่วนสำคัญในการที่กระตุ้นให้เกิดความรู้สึกนึกคิดจนสามารถนำไปสู่พฤติกรรมที่แสดงออกมาได้ในการบริหารงานท้องถิ่นก็เช่นกัน ภาวะผู้นำ การรับรู้ข้อมูลข่าวสาร การบริหารงานตามหลักธรรมมาภิบาล และการเสริมสร้างอำนาจพลเมือง ถือว่าเป็นปัจจัยที่สามารถสร้างขึ้นได้โดยบุคคล เมื่อมีการกระตุ้นหรือภาวะแวดล้อมของบุคคลปฏิบัติหรือเห็นอยู่บ่อย ๆ ก็ย่อมจะเกิดการปฏิบัติตามหากได้รับการกระตุ้นเรื่อย ๆ รวมถึงและการผลักดันจากบุคคลอื่น ๆ (พรทิพย์ คำพอ และคณะ, 2544)

 1.3 การบริหารตามหลักธรรมาภิบาล มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐานทั้งนี้ในปัจจุบันการดำเนินงานภาครัฐ สิ่งสำคัญที่ทุกหน่วยงานต้องส่งเสริมและต้องมีในองค์กรคือ การบริหารงานตามหลักธรรมาภิบาล ในการบริหารงานของท้องถิ่นก็เช่นกัน โดยเฉพาะหลักในการบริหารงานของท้องถิ่นคือ หลักการกระจายอำนาจ คือกระจายอำนาจทางการบริหารจากรัฐบาลกลาง เพื่อให้ประชาชนได้บริหารงานกันเองผ่านตัวแทนที่ตนเลือกเข้ามาบริหาร ซึ่งการปกครองที่รัฐบาลมอบอำนาจให้ประชาชนในท้องถิ่นใด ท้องถิ่นหนึ่งจัดการปกครอง และดำเนินการบางอย่างโดยดำเนินการกันเอง เพื่อตอบสนองความต้องการของตน มีเจ้าหน้าที่ซึ่งประชาชนเลือกตั้งขึ้นมาทั้งหมด หรือบางส่วน ทั้งนี้มีความเป็นอิสระในการบริหารงาน แต่รัฐบาลต้องควบคุมด้วยวิธีการต่าง ๆ ตามความเหมาะสม (อุทัยหิรัญโต, 2523) เนื่องจากอำนาจนั้น เกิดจากการปกครองในรูปแบบการกระจายอำนาจจากส่วนกลาง ไปยังท้องถิ่น เพื่อวัตถุประสงค์ในอันที่จะให้ประชาชนในท้องถิ่นได้มีโอกาสเรียนรู้ และดำเนินกิจกรรมต่าง ๆ ในการปกครองท้องถิ่นด้วยตนเอง เพื่อสนองตอบความต้องการ และแก้ไขปัญหาด้วยตัวของตัวเอง “หลักธรรมาภิบาล” หรืออาจเรียกว่า “การบริหารกิจการบ้านเมืองที่ดี” ซึ่งรู้จักกันในนาม “Good Governance” นั้น เป็นหลักการเพื่อการอยู่ร่วมกันในบ้านเมืองและสังคมอย่างมีความสงบสุข สามารถประสานประโยชน์และคลี่คลายปัญหาข้อขัดแย้งโดยสันติวิธีและพัฒนาสังคมให้มีความยั่งยืน แต่หากพิจารณาตามความหมายที่ทางสถาบันวิจัยเพื่อการพัฒนาประเทศ หรือ TDRI ได้ให้ความหมายไว้พบว่า “ธรรมาภิบาล” มาจากคำว่า “ธรรม” (แปลว่า คุณความดี) รวมกับคำว่า “อภิ” (แปลว่า ยิ่ง) และคำว่า “บาล” (แปลว่า ปกครองหรือเลี้ยงดู) ดังนั้นคำว่า “ธรรมาภิบาล” จึงหมายถึง การบริหารหรือการปกครองที่มีความถูกต้อง มีความยุติธรรม และมีคุณความดีอย่างยิ่ง ซึ่งตรงกับคำภาษาอังกฤษว่า “Good Governance” ผลการวิจัยสอดคล้องกับ กิตติพงศ์ อุรพีพัฒศ์ (2545) ศึกษาเรื่อง หลักธรรมาภิบาลกับการบริหารจัดการรัฐวิสาหกิจ : กรณีศึกษาบริษัทจดทะเบียนในตลาดหลักทรัพย์แห่งประเทศไทย ทำการศึกษาเปรียบเทียบระเบียบสำนักนายกรัฐมนตรี ว่าด้วยเรื่อง การสร้างระบบบริหารกิจการบ้านเมืองและสังคมที่ดี พ.ศ. 2542 หลักเกณฑ์และแนวทางการกากับดูแลที่ดีในรัฐวิสาหกิจ พ.ศ. 2544 ของกระทรวงการคลัง พบว่าคณะกรรมการรัฐวิสาหกิจจะต้องเป็นผู้ที่มีความรู้ความสามารถ ซื่อสัตย์สุจริต และมีความโปร่งใส เพื่อให้คณะกรรมการนาหลักธรรมาภิบาลไปบริหารจัดการองค์กรนั้น เพื่อปฏิบัติได้อย่างมีประสิทธิภาพและประสิทธิผล อันเป็นการสร้างมูลคำเพิ่มให้แก่ธุรกิจหรือกิจกรรมนั้น ๆ รวมทั้งการมีความรับผิดชอบต่อผู้ถือหุ้นหรือผู้ลงทุนทุกรายอย่างเท่าเทียมกัน ควรมีการประเมินผลงานฝ่ายจัดการและคณะกรรมการเองและจัดทำจรรยาบรรณของกรรมการผู้บริหาร และพนักงานด้วยกระบวนการสรรหาคณะกรรมการรัฐวิสาหกิจ ควรเปิดโอกาสให้ผู้ถือหุ้นรายย่อยหรือผู้มีส่วนได้ส่วนเสียมีส่วนร่วมในการพิจารณา ควรเลือกจากบุคคลที่มีความรู้ความสามารถอย่างแท้จริง และมีความเป็นอิสระเพื่อจะกำกับดูแลการดำเนินงานของฝ่ายบริหารรัฐวิสาหกิจ ดูแลผลประโยชน์ของผู้ถือหุ้นรายย่อย โดยหน่วยงานของรัฐที่เป็นผู้กากับดูแลรัฐวิสาหกิจและดูแลผู้ถือหุ้น ต้องมีหลักธรรมาภิบาลทุกหน่วยและปฏิบัติอย่างเคร่งครัด และผลยังสอดคล้องกับการสัมภาษณ์กลุ่มตัวอย่างว่าการบริหารงานตามหลักธรรมาภิบาลจะช่วยให้ประชาชนหรือผู้มีส่วนได้ส่วนเสียอยากที่จะเข้าเป็นหุ้นส่วนทางการบริหารหรือมีความรู้สึกในการเป็นเจ้าของท้องถิ่นมากขึ้น

 1.4 การเสริมสร้างพลังอำนาจพลเมือง มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียหรือประชาชน ที่ได้รับการเสริมพลังอำนาจ จะรู้วิธีหรือกระบวนการในการดึงความสามารถของตนเองออกมาใช้ และเมื่อได้รับการเสริมพลังอำนาจแล้ว จะทำให้คนเกิดความมั่นใจ และกล้าที่จะกระทำสิ่งใดสิ่งหนึ่งมากขึ้น ดังนั้นถ้าตามหักของการบริหารงานท้องถิ่น การที่ผู้มีส่วนได้ส่วนเสียได้รับการเสริมพลังอำนาจในการบริหารงานท้องถิ่น จะทำให้เกิดความมั่นใจ และกล้าที่จะแสดงออก หรือให้ความสนใจงานของท้องถิ่นมากขึ้น การเสริมสร้างพลังอำนาจ (Empowerment) เป็นอีกรูปแบบหนึ่งทางการบริหารที่กำลังได้รับความสนใจเนื่องจากว่าการเสริมสร้างพลังอำนาจแก่ผู้ปฏิบัติงานนั้นก่อให้เกิดประโยชน์ในหลายระดับทั้งต่อบุคคล องค์การ และสังคม เช่นประโยชน์ต่อบุคคล เป็นการเพิ่มศักยภาพให้แก่ผู้ปฏิบัติงานให้เกิดความมั่นใจในความสำเร็จ เพิ่มความรู้สึกมีอำนาจในการควบคุมปัจจัยต่าง ๆ ที่เกี่ยวข้องเพื่อให้การปฏิบัติงานบรรลุเป้าหมาย และสามารถตัดสินใจได้ด้วยตนเอง (Blanchard and Johnson, 2001, Ronald, 2000) ประโยชน์ต่อองค์การ คือ ทำให้เกิดการเพิ่มประสิทธิผล เพิ่มสมรรถภาพขององค์การ ทำให้องค์การสามารถปรับตัวได้รวดเร็ว ยืดหยุ่น มีประสิทธิภาพ มีการปฏิบัติงานร่วมกันเป็นทีม และสามารถพัฒนาผลงานและเพิ่มผลผลิต ก่อให้เกิดการพัฒนาคุณภาพ และรวมไปถึงเปลี่ยนแปลงวัฒนธรรมองค์การในที่สุด (Laschinger, Finegan and Shamine, 2001) และ ประโยชน์ต่อสังคม เนื่องจากสังคมเป็นผู้รับผลจากการดำเนินงานขององค์การไม่ว่าจะโดยทางตรงหรือทางอ้อม (Bennis and Goldsmith, 1994) ผลการวิจัยสอดคล้องกับ พรทิพย์ คำพอ และคณะ (2544) ได้ทำการศึกษาบทบาทการมีส่วนร่วมของประชาชนและองค์การบริหารส่วนตำบลในการใช้การแพทย์แผนไทยเพื่อการดูแลสุขภาพของตนเองในชุมชน. ขอนแก่น พบว่า ปัจจัยที่ทำให้คนเกิดความรู้สึกและเข้าไปเป็นหุ้นส่วนทางการบริหารงานท้องถิ่น โดยสภาพแวดล้อมรอบตัวถือว่ามีส่วนสำคัญในการที่กระตุ้นให้เกิดความรู้สึกนึกคิดจนสามารถนำไปสู่พฤติกรรมที่แสดงออกมาได้ในการบริหารงานท้องถิ่นก็เช่นกัน ภาวะผู้นำ การรับรู้ข้อมูลข่าวสาร การบริหารงานตามหลักธรรมมาภิบาล และการเสริมสร้างอำนาจพลเมือง ถือว่าเป็นปัจจัยที่สามารถสร้างขึ้นได้โดยบุคคล เมื่อมีการกระตุ้นหรือภาวะแวดล้อมของบุคคลปฏิบัติหรือเห็นอยู่บ่อยๆ ก็ย่อมจะเกิดการปฏิบัติตามหากได้รับการกระตุ้นเรื่อย ๆ รวมถึงและการผลักดันจากบุคคลอื่น ๆ (พรทิพย์ คำพอ และคณะ, 2544) และสอดคล้องกับ ชญาภา เจนวณิชย์วิบูลย์ ได้ทำการศึกษาความสัมพันธ์ระหว่างการมีจิตใจเป็นเจ้าของ ความผูกพันต่อองค์การ และความตั้งใจคงอยู่ในงานของพนักงานสัญญาจ้าง : กรณีศึกษาบริษัทสำรวจและผลิตปิโตเลียมแห่งหนึ่ง พบว่าปัจจัยที่ส่งผลต่อความเป็นเจ้าของได้แก่ สถานะทางสังคมและเศรษฐกิจ (Wang, Battocchi, Pianesi, Tomasini, Zancanaro and Nass, 2006) ดังนั้นการเสริมสร้างพลังอำนาจพลเมืองมีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05

 2. ปัจจัยด้านเป้าหมาย (Target Factors)

 “เป้าหมาย” นิยามได้ว่าเป็นคุณลักษณะของวัตถุ ที่ทำให้เกิดความรู้สึกพอใจและพัฒนาความรู้สึกเป็นเจ้าของ (Wang, Battocchi, Pianesi, Tomasini, Zancanaro and Nass, 2006) ซึ่งผู้วิจัยมองว่าการที่จะทำให้คนเกิดความรู้สึกว่าตนเป็นหุ้นส่วนทางการบริหารงานท้องถิ่นหรือตนจะต้องร่วมดำเนินการหรือกระทำกิจกรรมใดๆ ร่วมกับคนอื่น อย่างน้อยบุคคลนั้นจะต้องมีเป้าหมายที่วางเอาไว้ว่า ถ้าตนเข้าไปดำเนินการหรือไปทำกิจกรรมหรือกระทำการใดๆ อย่างน้อยตนต้องมีสิ่งที่คาดหวังหรือมีธงในใจอยู่แล้วว่าตนต้องการอะไร โดยเป้าหมายที่ผู้มีส่วนได้ส่วนเสียวางไว้มีความชัดเจน ดึงดูดความสนใจ และต้องเปิดกว้างใช้ประโยชน์ได้ ซึ่งจากการที่ผู้วิจัยได้ทำการศึกษาจากเอกสาร งานวิจัย และจากการสัมภาษณ์ผู้ที่มีความรู้ความเชี่ยวชาญ และสัมภาษณ์กลุ่มเป้าหมายเพิ่มเติมทำให้ทราบว่าสิ่งที่จะทำให้เกิดความรู้สึกและอยากเข้าไปเป็นหุ้นส่วนหรือมีความรู้สึกในการเป็นเจ้าของได้ คือจะต้องมีผลประโยชน์ตอบแทน (พรทิพย์ คำพอ และคณะ, 2544) การที่ประชาชนเข้าร่วมเป็นหุ้นส่วนหรือร่วมกิจกรรมพัฒนาต่าง ๆ ประชาชนย่อมหวังประโยชน์ตอบแทนโดยประชาชนมีความคาดหวังว่ารัฐจะให้สวัสดิการ หรือสร้างความกินดีอยู่ดีให้กับประชาชนในฐานะที่เขาเป็นผู้เสียภาษีให้แก่รัฐ ดังนั้นประชาชนย่อมคาดหวังที่จะได้รับผลตอบแทนที่สามารถตอบสนองความต้องการ ตามทฤษฎีลำดับความต้องการ (Hierachy of Needs Theory) เป็นทฤษฎีที่พัฒนาขึ้นโดย อับราฮัม มาสโลว์ (Abrahum Maslow) นักจิตวิทยาแห่งมหาวิทยาลัยแบรนดีส์ เป็นทฤษฎีที่รู้จักกัน มากที่สุด ทฤษฎีหนึ่ง ซึ่งระบุว่า บุคคลมีความต้องการเรียงลำดับจากระดับพื้นฐานที่สุดไปยังระดับสูงสุด กรอบความคิดที่สำคัญ ของทฤษฎีนี้ มีสามประการ คือบุคคลเป็นสิ่งมีชีวิตที่มีความต้องการ ความต้องการมีอิทธิพลหรือเป็นเหตุจูงใจต่อพฤติกรรม ดังนั้น ปัจจัยด้านเป้าหมายถึงถือเป็นปัจจัยสำคัญที่จะทำให้หรือประชาชนร่วมเป็นหุ้นส่วนทางการบริหารงานท้องถิ่น ได้ โดยผู้วิจัยพบประเด็นที่นำมาอภิปราย ดังนี้

 2.1 ผลประโยชน์ตอบแทน มีอิทธิพลต่อการเป็นหุ้นส่วนทางการบริหารงานท้องถิ่นอย่างไม่มีนัยสำคัญทางสถิติที่ระดับ .05 ซึ่งไม่เป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสีย หรือประชาชนที่อยู่ในท้องถิ่น มีความรัก ความผูกพัน และมีความรู้สึกว่าท้องถิ่นนั้นเปรียบเสมือนบ้านของตนเองอยู่แล้ว คนในท้องถิ่นจึงมีจิตใจที่มุ่งหวังจะพัฒนาหรือดำเนินกิจกรรมต่าง ๆ เพื่อให้เกิดประโยชน์แก่ท้องถิ่นซึ่งเป็นบ้านหลังใหญ่ของตนเอง โดยไม่ได้หวังว่าจะได้รับสิ่งตอบแทน หรือหากไปร่วมดำเนินกิจกรรมหรือร่วมบริหารงานของท้องถิ่นโดยผ่านกระบวนการต่าง ๆ จะต้องได้รับผลตอบแทนกลับมาเสมอ ดังนั้นผลการวิจัยจึงไม่เป็นไปตามสมมติฐาน

 2.2 การตอบสนองความต้องการ มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสีย หรือประชาชนที่อยู่ในท้องถิ่น ยังคงมีความต้องการที่จะเห็นท้องถิ่นเกิดการพัฒนา หรือเกิดการบริหารหารที่สามารถตอบสนองความต้องการของคนในท้องถิ่น ไม่ว่าจะตอบสนองต่อความต้องการส่วนตัวหรือส่วนรวม ซึ่งถ้าหากกิจกรรมใดที่ทำแล้วสามารถตอบสอนงความต้องการหรือความอยากนั้นได้ คนก็จะเข้าร่วมหรือกระทำกิจกรรมนั้น ๆ เช่น ในท้องถิ่นจะมีการรับฟังความคิดเห็นหรือมีการประชาคมเพื่อจัดทำแผนพัฒนาของท้องถิ่น ซึ่งถ้าหากโครงการพัฒนาหรือการจัดทำแผนสามารถตอบสนองความต้องการของประชาชนได้ ประชาชนก็จะเข้าไปมีส่วนในการดำเนินการนั้น ๆ ความต้องการของมนุษย์ พจนานุกรมในไทยฉบับราชบัณฑิตยสถาน พ.ศ.2525 (2526, น. 323) กล่าวถึง “ความต้องการ” ว่าหมายถึง ความอยากได้ ใคร่ได้หรือประสงค์จะได้ และเมื่อเกิดความรู้สึกดังกล่าวจะทำให้ร่างกายเกิดการความขาดสมดุลเนื่องมาจากมีสิ่งเร้ามากระตุ้น มีแรงขับภายในเกิดขึ้น ทำให้ร่างกายไม่อาจอยู่นิ่งต้องพยายามดิ้นรน และแสวงหาเพื่อตอบสนองความต้องการนั้น ๆ เมื่อร่างกายได้รับตอบสนองแล้ว ร่างกายมนุษย์ก็กลับสู่ภาวะสมดุลอีกครั้งหนึ่ง และก็จะเกิดความต้องการใหม่ ๆ เกิดขึ้นมา ทดแทนวนเวียนอยู่ไม่มีที่สิ้นสุด ดังที่ Samuelson (1917 , อ้างถึงใน กฤษณา ศักด์ศรี, 2534, น. 159) กล่าวว่า มนุษย์นั้น เพียรพยายามทุกวิถีทางในอันที่จะให้บรรลุความต้องการทีละขั้น เมื่อความต้องการขั้นแรกได้รับการตอบสนองแล้ว ความต้องการขั้นนั้นก็จะลดความสำคัญลงจนหมดความสำคัญไป ไม่เป็นแรงกระตุ้นอีกต่อไป แต่จะเกิดความสนใจและความต้องการสิ่งใหม่อีกต่อไป แต่ความต้องการขั้นต้น ๆ ที่ได้รับการตอบสนองไปเรียบร้อยแล้วนั้น อาจกลับมาเป็นความจำเป็นหรือความต้องการครั้งใหม่อีกได้ เมื่อการตอบสนองความต้องการครั้งแรกได้สูญเสียหรือขาดหายไป และความต้องการที่เคยมีความสำคัญจะลดความสำคัญลง เมื่อมีความต้องการใหม่ๆเข้ามาแทนที่ นอกจากนั้นแล้ว Gilmer กล่าวว่า “มนุษย์มีความต้องการหลายสิ่งหลายอย่าง เช่น อาหาร อากาศ น้ำ ที่อยู่อาศัยรวมทั้งสิ่งอื่น ๆ ด้วย เช่น การยอมรับนับถือ สถานภาพ การเป็นเจ้าของ ฯลฯ แต่อย่างไรก็ตาม โดยทั่วไปความต้องการเหล่านี้ยากที่จะได้รับการตอบสนองจนอิ่มและพอใจทั้ง ๆ ที่ก็ได้รับอยู่แล้ว” ผู้วิจัยมองว่าคนเราพยายามทำงานก็เพื่อจะสนองความต้องการของตน ซึ่งความต้องการอาจไม่ใช่เงิน แต่อาจเป็นสิ่งอื่น ๆ ที่บุคคลยังขาดและจะพยายามดิ้นรนเพื่อให้ได้สิ่งนั้น เพราะความต้องการของมนุษย์ มีอยู่ 3 ประการ (เสถียร เหลืองอร่าม, 2525, น. 10- 18 และนิพนธ์ คันธเสวี, 2528, น. 71) 1. ความต้องการทางด้านร่างกาย 2. ความต้องการทางด้านจิตใจ 3. ความต้องการทางสังคม ซึ่งผลการวิจัยสอดคล้องกับทฤษฎีลำดับขั้นความต้องการ ของ Maslow นักจิตวิทยาแห่งมหาวิทยาลัยแบรนดีส์ ซึ่งระบุลำดับขั้นความต้องการของมนุษย์ไว้อย่างมีระเบียบเรียกว่า Hierarchy of Human Needs เรียงลำดับขั้นจากต่ำไปสูง ถ้าความต้องการใน ขั้นแรก ๆ ยังไม่ได้รับการตอบสนอง ก็ยังไม่มีความต้องการในขั้นสูงถัดไป ดังนี้ 1. ความต้องการพื้นฐานทางสรีระ (Basic Physiological Needs or Biological Needs , Physical Needs) คือความต้องการบำบัดความหิวกระหาย ต้องการพักผ่อน ต้องการเรื่องกามารมณ์ ต้องการบำบัดความเจ็บปวดและ ความไม่สมดุลทางร่างกายต่าง ๆ 2. ความต้องการความปลอดภัย (Safety Needs and Security) คือ ต้องการความมั่นคง ต้องการการป้องกัน อันตราย ต้องการระเบียบ ต้องการทำนายอนาคต 3. ความต้องการความรักและความเป็นเจ้าของ (Love and Belonging Needs or Social Needs) คือ ต้องการเพื่อน ต้องการผู้ร่วมงาน ต้องการครอบครัว ต้องการเป็นที่ยอมรับของกลุ่ม ต้องการใกล้ชิดกับเพศตรงข้าม 4. ความต้องการเกียรติยศชื่อเสียง (Esteem Needs, Self - Esteem Needs) คือ ต้องการความนับถือ ต้องการความมั่นคงซึ่งอยู่บนพื้นฐานของความเห็นของคนโดยทั่วไป ต้องการความพอใจ ชมเชย นิยม ต้องการความมั่นใจในตนเอง ต้องการคุณค่าในตนเอง ต้องการยอมรับตนเอง 5. ความต้องการความสมหวังในชีวิต (Self - Actualization Needs, Self-Realization , Self - fulfillment Needs) คือ ต้องการไปให้ถึงความสามารถสูงสุดของตนเอง ต้องการที่จะพัฒนาศักยภาพของตน ต้องการทำสิ่งที่เหมาะสมที่สุด ต้องการความงอกงามและขยายความต้องการให้ถึงที่สุด ค้นพบความจริง สร้างสรรค์ความงาม ส่งเสริมความยุติธรรม สร้างระเบียบ ซึ่งผู้วิจัยเห็นสอดคล้องในความต้องการของมาสโลว์ ที่การบริหารงานของท้องถิ่นจะต้องผลักดันหรือส่งเสริมให้ประชาชนเกิดความต้องการไปให้ถึงขั้นที่ 3 คือ ความต้องการความรักและความเป็นเจ้าของ (Love and Belonging Needs or Social Needs) ซึ่งถ้าหากกระตุ้นในสิ่งนี้ได้ประชาชนจะเกิดความรู้สึกในการเป็นเจ้าของท้องถิ่นอย่างแท้จริง

 2.3 ความคาดหวัง มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียมีการตั้งความปรารถนาในสิ่งที่จะเกิดขึ้นของการกระทำต่าง ๆ ในอนาคต เนื่องจากการคาดหวังทำให้มีชีวิตชีวาขับหรือแรงผลักดัน การคาดหวังก่อให้เกิดแรงผลักดันหรือเป็นแรงจูงใจที่สำคัญต่อพฤติกรรม ดังนั้นเมื่อผู้มีส่วนได้ส่วนเสียเข้ามาเป็นหุ้นส่วนทางการบริหารงานท้องถิ่น เขาย่อมคาดหวังว่าจะสามารถทำให้เขาสมหวังในสิ่งที่หวัง ทฤษฎีความคาดหวังของ Vroom ถูกนำเสนอโดย Vroom (1964) ได้เสนอรูปแบบของความคาดหวังในการทำงานซึ่งได้รับความนิยมอย่างมากในการอธิบายกระบวนการจูงใจของมนุษย์ในการทำงานโดย Vroom มีความเห็นว่าการที่จะจูงใจให้พนักงานทำงานเพิ่มขึ้นนั้นจะต้องเข้าใจกระบวนการทางความคิด และการรับรู้ของบุคคลก่อน โดยปกติเมื่อคนจะทำงานเพิ่มขึ้นจากระดับปกติเขาจะคิดว่าเขาจะได้อะไรจากการกระทำนั้นหรือ การคาดคิดว่าอะไรจะเกิดขึ้นเมื่อเขาได้แสดงพฤติกรรมบางอย่างในกรณีของการทำงานพนักงานจะเพิ่มความพยายามมากขึ้นเมื่อเขาคิดว่าการกระทำนั้นนำไปสู่ผลลัพธ์บางประการที่เขามีความพึงพอใจ ดังนั้นผู้วิจัยมองว่าการที่ผู้มีส่วนได้ส่วนเสียเข้ามาร่วมเป็นหุ้นส่วนในการบริหารงานท้องถิ่นเขาย่อม คาดหวังในผลที่จะเกิดไม่ว่าจะเป็นผลที่จับต้องได้ เช่น การบริการสาธารณต่างๆ ที่ดีขึ้น ความเป็นอยู่ของชีวิตมีคุณภาพชีวิตที่ดีขึ้น หรือแม้กระทั้งความคาดหวังว่าเมื่อเข้าเข้าร่วมเป็นหุ้นส่วนของท้องถิ่น เขาจะได้รับการยกย่องและยอมรับจากผู้อื่นมาก ผลการวิจัยสอดคล้องกับ ชุลีกร ด่านยุทธศิลป์ (2554) ได้ทำการศึกษาเรื่อง การสร้างเสริมสุขภาพ หุ้นส่วนสุขภาพ และการเสริมสร้างพลังอำนาจในชุมชน กล่าวว่า การสร้างหุ้นส่วนสุขภาพเป็นกลยุทธ์สำคัญที่จะช่วยให้บรรลุสุขภาวะของชุมชนเนื่องจากผู้เป็นหุ้นส่วนจะเกิดการส่งเสริมการดูแลสุขภาพอย่างต่อเนื่องของประชาชนและการใช้ทรัพยากรที่มีอย่างมีประสิทธิภาพและประสิทธิผลหุ้นส่วนสุขภาพอาจมาจากความร่วมมือจากหลายภาคส่วน เช่น สถานที่ทำงานโรงเรียนสถานบริการสุขภาพองค์กรสุขภาพภาคเอกชนภาควิชาการเป็นต้นนอกจากนี้การประสานความร่วมมือสุขภาพนั้นต้องอาศัยสัมพันธภาพอย่างต่อเนื่องเคารพในสิทธิของชุมชนความเกี่ยวข้อง โดยกล่าวว่าปัจจัยพื้นฐานของความสำเร็จของความร่วมมือคือความหวัง สอดคล้องกับ Tuttle (2002) กล่าวว่า ปัจจัยพื้นฐานของความสำเร็จในความร่วมมือกันของสถานประกอบการคือความไว้เนื้อเชื่อใจความจริงใจการให้เกียรติและเชื่อถือกันของทั้งสองฝ่าย และ ความหวังเป็นองค์ประกอบหนึ่งของการเสริมสร้างพลังอำนาจ (Freire, 1997 cited in Anderson and McFarlane, 2011) การมีความหวังในชีวิตทำให้เกิดความเข้มแข็งภายในตนที่จะทำสิ่งต่างๆมีพลังผลักดันและมองเห็นสิ่งที่เป็นความหวังซึ่งความหวังนี้ถือเป็นการสร้างความเข้มแข็งให้เกิดขึ้นซึ่งสอดคล้องกับ Reeder (1974) กล่าวว่า ปัจจัยต่าง ๆ ที่มีอิทธิพลต่อการกระทำหรือพฤติกรรมของประชาชนมาจากปัจจัยหลายด้าน ซึ่งหนึ่งในปัจจัยนั้นได้แก่ ปัจจัยผลักดันให้เกิดการกระทำ คือ ความคาดหวัง (Expectations) ของคนนั่นเอง

 3. ปัจจัยส่วนบุคคล (Individual Factors)

 ปัจจัยส่วนบุคคลถือว่าเป็นปัจจัยที่มีความสำคัญปัจจัยหนึ่ง ในการที่บุคคลจะเข้าไปเกี่ยวข้องหรือเข้าไปเป็นหุ้นส่วนในกิจกรรมใดกิจกรรมหนึ่ง คุณลักษณะส่วนบุคคลถือเป็นสิ่งสำคัญที่จะบ่งบอกว่าบุคคลนั้นมีความสนใจหรือมีความต้องการเข้าไปมีส่วนในการดำเนินกิจกรรมนั้น ๆ เพียงใด ได้มีนักวิชาการ และผู้ที่ศึกษาเกี่ยวกับปัจจัยส่วนบุคคลว่ามีผลต่อการเป็นหุ้นส่วน และปัจจัยส่วนบุคคลที่มีอิทธิพลต่อแนวคิดที่เกี่ยวข้องกับการเป็นหุ้นส่วน ปัจจัยส่วนบุคคลที่มีอิทธิพลต่อการมีส่วนร่วม ปัจจัยส่วนบุคคลที่มีอิทธิพลต่อความร่วมมือ ปัจจัยส่วนบุคคลที่มีอิทธิพลต่อความรู้สึกในการเป็นเจ้าของ และปัจจัยส่วนบุคคลที่มีอิทธิพลต่อความผูกพัน โดยปัจจัยส่วนบุคคลจะเป็นแรงผลักดันซึ่งเกิดจากภายในตัวบุคคลที่เป็นแรงผลักดันหรือจูงใจที่เกิดขึ้นในตัวบุคคลไม่ว่าจะเป็นความเชื่อมั่นในความสามารถของตนเอง ความรู้สึกเกี่ยวกับตนเองสูง เช่น การเคารพในตัวเอง (Pierce, Kostova and Dirks, 2003) มีความผูกพันกับคนในชุมชน หรือมีความรู้สึกผูกพันกับชุมชนที่ตนอาศัยอยู่ (Reeder:1974) เจตคติทางการเมือง (วัชรินทร์ อินทพรหม, 2557) ซึ่งปัจจัยเหล่านี้ถือว่าเป็นตัวแปรสำคัญในการเข้าไปเป็นหุ้นส่วนทางการบริหารงานท้องถิ่น และผู้วิจัยได้วิเคราะห์ปัจจัยและมีความเห็นว่า ปัจจัยส่วนบุคคลถือว่าเป็นปัจจัยที่มีความใกล้ชิดกับการเป็นหุ้นส่วนทางการบริหารเป็นอย่างมาก เนื่องจากปัจจัยส่วนบุคคลจะถูกฝัง และติดตัวของบุคคลมาแต่กำเนิดโดยมีอิทธิจากการรับรู้ รับทราบ การแทรกซึมข้อมูลต่าง ๆ การปลูกฝังค่านิยมและวัฒนธรรมต่าง ๆ มาตั้งแต่เกิด จนถือเป็นสิ่งที่ติดตัวของบุคคล จึงอาจเรียกได้ว่าเป็นปัจจัยส่วนบุคคล หรือที่เรียกว่าตัวแปรแฝง (Latent Variable) คือ ตัวแปรที่อยู่ในตัวของมนุษย์ที่ไม่สามารถสังเกตเห็นได้โดยตรงผู้วิจัยจึงเห็นว่าปัจจัยส่วนบุคคลที่ผู้วิจัยนำมาศึกษาเป็นตัวแปรของงานวิจัยในครั้งนี้ พบประเด็นที่น่าสนใจนำมาอภิปราย ดังนี้

 3.1 ความเชื่อในความสามารถตนเอง มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียที่มีความเชื่อมั่นในความสามารถของตนเอง จะกล้าที่จะแสดงออก กล้าแสดงความคิดเห็น และจะรู้วิธีการในการดึงเอาความสามารถของตนเองออกมา คนที่มีความเชื่อมั่นในความสามารถของตนเอง จะเป็นคนที่มีความมั่นใจในศักยภาพของตนเองสูงเป็นทุนอยู่แล้ว จึงทำให้คนกลุ่มนี้ไม่กลัว ที่จะเผชิญกับเรื่องต่าง ๆ แบนดูร่า Bandura (1986) กล่าวว่า การรับรู้ความสามารถตนเอง (Perceived Self-Efficacy) ซึ่ง Bandura ได้ให้ความหมายว่า เป็นการตัดสินความสามารถตนเองว่า สามารถทำงานในระดับใด หรือความเชื่อของบุคคลเกี่ยวกับ ความสามารถในการกระทำสิ่งใดสิ่งหนึ่ง ซึ่งมีอิทธิพลต่อการดำรงชีวิต ความเชื่อในความสามารถตนเองพิจารณาจากความรู้สึก ความคิด การจูงใจ และพฤติกรรม ดังนั้นองค์กรปกครองส่วนท้องถิ่นจะต้องพัฒนาความเชื่อมั่นในความสามารถของตนเองให้เกิดขึ้นกับประชาชนหรือผู้ที่มีส่วนได้ส่วนเสีย โดย

ในการพัฒนาการรับรู้ความสามารถของตนเอง ผ่านประสบการณ์ที่ประสบความสำเร็จ การใช้คำพูดชักจูง (Verbal Persuation) หรือ การกระตุ้นทางอารมณ์ (Emotional Arousal) เนื่องจากถ้าเราสามารถพัฒนาความเชื่อมั่นในความสามารถของตนเองได้ จะทำให้เกิดความมั่นใจและกล้าดึงศักยภาพของตนเองออกมาใช้ได้อย่างเต็มที่ ผลการวิจัยสอดคล้องกับ ชญาภา เจนวณิชย์วิบูลย์ (2554) ได้ศึกษาความสัมพันธ์ระหว่างการมีจิตใจเป็นเจ้าของ ความผูกพันต่อองค์การ และความตั้งใจคงอยู่ในงานของพนักงานสัญญาจ้าง:กรณีศึกษาบริษัทสำรวจและผลิตปิโตเลียมแห่งหนึ่งพบว่า ปัจจัยที่มีผลต่อการพัฒนาการมีจิตใจเป็นเจ้าของ โดยปัจจัยส่วนบุคคล (Individual Factors)ได้แก่ เพศ บุคลิกภาพ สถานะทางสังคมและเศรษฐกิจ (Wang, Battocchi, Pianesi, Tomasini, Zancanaro and Nass, 2006) นอกจากนี้ยังมีความแตกต่างของแรงจูงในแต่ละบุคคล ความรู้สึกเกี่ยวกับตนเองสูง เช่น การเคารพในตัวเอง (Pierce, Kostova and Dirks, 2003)

 3.2 ความผูกพัน มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสีย มีความผูกพันต่อท้องถิ่นอย่างแน่นแฟ้น มีความรู้สึกว่าตนเองเป็นเจ้าของท้องถิ่น และท้องถิ่นนี้เป็นเสมือนบ้านตนเอง มีความพึงพอใจ ยังรู้สึกถึงความใกล้ชิดกับประเพณีวัฒนธรรมเดิม ๆ ประวัติเก่า ๆ ร่วมทำกิจกรรมต่าง ๆ อยู่ในท้องถิ่นมายาวนานจนถึงปัจจุบัน คนในท้องถิ่นมีความเป็นหนึ่งเดียวกับท้องถิ่น หมายถึง รู้สึกว่าตนเอง คนในชุมชน และวัฒนธรรมประเพณีของชุมชนไม่แปลกแยก มีความกลมกลืน เป็นอันหนึ่งอันเดียวกัน สามารถอยู่ร่วมกันได้สุขสบาย และส่วนมากคนในท้องถิ่นชนบทจะมีปฏิสัมพันธ์ที่ดีต่อกัน มีการพบปะพูดคุยกัน มีส่วนร่วมทำกิจกรรมและการแก้ไขปัญหาในชุมชน มีความเป็นมิตร เป็นเพื่อน เป็นเครือข่าย ที่ทำให้รู้สึกห่วงใยซึ่งกันและกัน เนื่องจากในสังคมชนบทยังคงยึดถือในเรื่องของการพึงพาอาศัยซึ่งกันและกัน และเรื่องระบบเครือญาติ มีประเพณีที่สืบทอดกันมาแต่บรรพบุรุษ และในสังคมชนบทจะเป็นสังคมที่มีการพบปะพูดคุยและไปมาหาสู่กันง่าย ทุกคนในท้องถิ่นหรือในหมู่บ้านจะรู้จักกันแทบทุกบ้าน คนสังคมจึงเกิดความผูกพันกันทั้งในตัวบุคคล และตัวของท้องถิ่นเอง มีเส้นทางไปมาหาสู่กันได้ง่าย ถนนหนทางสะดวกสามารถเดินไปมาหาสู่กันได้ง่าย มีจุดศูนย์รวมของชุมชนที่สามารถเดินทางไปร่วมกิจกรรมได้สะดวก และคนในท้องถิ่นยังมีการพึงพาอาศัยกัน จึงทำให้เกิดความผูกกันของคนและท้องถิ่นเอง โดยผลการวิจัยสอดคล้องกับ Reeder(1974) ได้กล่าวว่า ปัจจัยผลักดันให้เกิดการกระทำ ได้แก่ ความผูกพัน และ Lövey, Nadkarni and Erdélyi (2005, น. 34) กล่าวว่า เมื่อเรามีความรู้สึกของความเป็นส่วนหนึ่ง (Sense of Belongingness) ต่อองค์การของเรานำไปสู่ความรู้สึกจงรักภักดีต่อองค์การ การเป็นส่วนหนึ่ง ประกอบไปด้วย การมีความสัมพันธ์ (Multiple Relationships) ในการเป็นมนุษย์ คนต้องการประสบการณ์ของความสัมพันธ์ที่หลากหลาย รักษาไว้ซึ่งชนิดของความสัมพันธ์ที่มีต่อกันความสัมพันธ์ในองค์การ ซึ่ง Paust (2005) ก็ได้ให้ความสำคัญกับการมีความสัมพันธ์ที่ดีกับเพื่อนร่วมงานว่าเป็นปัจจัยหนึ่งที่จะทำให้เกิดความรู้สึกในการเป็นเจ้าขององค์การได้ และยังสอดคล้องกับ แมคมิวแลน และชาวีส กล่าวว่า ความผูกพันกับท้องถิ่นหรือสถานที่ (Community or Place Attachment) เป็นสายใยความผูกพันอย่างแน่นแฟ้นต่อชุมชน มีความรู้สึกว่าตนเองเป็นเจ้าของชุมชนและชุมชนนี้เป็นเสมือนบ้านของตนเอง สามารถแสดงออกในหลากหลายรูปแบบ ตั้งแต่มีความพึงพอใจต่อชุมชน รู้สึกถึงความใกล้ชิดกับประเพณีวัฒนธรรมเดิม ๆ ประวัติเก่า ๆ มีองค์ประกอบย่อยได้แก่ ความพึงพอใจต่อชุมชน ความรู้สึกถึงการมีสายสัมพันธ์ ความรู้สึกการเป็นเจ้าของชุมชน และการอยู่ร่วมกับชุมชนมายาวนาน ดังนั้นความผูกพันจึงมีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05

 3.3 เจตคติทางการเมือง มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียที่มีความคิด หรือความรู้สึกใดๆ เกี่ยวกับการเมือง ชอบหรือไม่ชอบ สิ่งนี้จะทำให้เกิดความอยากเข้าร่วมกิจกรรมต่าง ๆ ของการเมือง ไม่ว่าจะเป็นในระดับประเทศ หรือระดับท้องถิ่น หากผู้มีส่วนได้ส่วนเสียหรือประชาชนมีเจตคติทางการเมืองที่ไม่ดี ก็ย่อมส่งผลให้ผู้นั้นไม่สนใจในกิจกรรมการเมืองเลย แต่หากมีเจตคติที่ดีต่อการเมืองจะมักจะทำให้ผู้นั้นชอบและเข้ามาร่วมในกิจกรรมทางการเมือง ร่วมดำเนินการหรือร่วมบริหาร รวมทั้งตรวจสอบภาคการเมือง ซึ่งเจตคติ เป็นความรู้สึกเชื่อ ศรัทธาต่อสิ่งหนึ่งสิ่งใด จนเกิดความพร้อมที่จะแสดงการกระทำออกมา ซึ่งอาจจะไปในทางดีหรือไม่ดีก็ได้ เจตคติยังไม่เป็นพฤติกรรมแต่เป็นตัวการที่จะทำให้เกิดพฤติกรรม ดังนั้น เจตคติทางการเมืองจึงเป็นคุณลักษณะของความรู้สึกที่ซ่อนเร้นอยู่ภายในใจว่าจะส่งผลต่อพฤติกรรมที่เขาจะแสดงออกอย่างไร ดังนั้นหากท้องถิ่นต้องการให้ประชาชนเข้ามาเป็นหุ้นส่วนทางการบริหารงานท้องถิ่น หรือมีความรู้สึกว่าตนเป็นเจ้าของท้องถิ่น จำเป็นอย่างยิ่งที่จะต้องส่งเสริมและสร้างเจตคติทางการเมืองที่ดีให้กับประชาชน จึงจะทำให้ประชาชนเข้ามาร่วมในการบริหารงานของท้องถิ่นอย่างแท้จริง ดังนั้นเจตคติทางการเมืองจึงมีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05

 4. จิตสำนึกองค์การ (Awareness Organizations)

 คือสิ่งที่ได้รับการปลูกฝังจากภายในตัวบุคคล ประชาชนก็เช่นกัน การที่เราจะสร้างความรู้สึกในการเป็นเจ้าของท้องถิ่นหรือสร้างการเป็นหุ้นส่วนให้เกิดขึ้นในตัวของประชาชน จิตสำนึกองค์การถือเป็นสิ่งสำคัญ เพราะเรื่องภายในจิตใจ ซึ่งถ้าประชาชนมีทัศนคติในทางลบกับการบริหารงานท้องถิ่นแล้ว ก็คงเป็นเรื่องยากที่จะทำให้เขามีความรู้สึกในการเป็นเจ้าของท้องถิ่น หรือทำให้เขาเข้ามาร่วมเป็นหุ้นส่วนกับท้องถิ่น ซึ่งแต่ละคนจะมีบทบาทหน้าที่ต่างกัน ไม่ว่าจะเป็นในระดับการบริหาร หรือด้านระดับปฏิบัติงานก็ตามยอมต้องมีความสำนึกในหน้าที่และความรับผิดชอบที่จะเป็นผู้แสดงบทบาทที่ดี ซึ่งปกติแล้วมันเป็นสามัญสำนึกที่ปุถุชนทั่วไปยอมคำนึงถึง ดังนั้น ปัจจัยจิตสำนึกองค์การจึงถือเป็นตัวแปรสำคัญอีกตัวแปรหนึ่ง เรียกได้ว่าเป็นตัวแปรแฝง( Latent variable) คือ ตัวแปรที่อยู่ในตัวของมนุษย์ที่ไม่สามารถสังเกตเห็นได้โดยตรง ตัวจิตสำนึกองค์การที่ผู้วิจัยได้ศึกษาในงานวิจัยครั้งนี้คือ การมีจิตสำนึกความรับผิดชอบ ความรู้สึกเป็นส่วนหนึ่งของท้องถิ่น และวัฒนธรรมองค์กรของคนในท้องถิ่นซึ่งเมื่อประชาชนสามารถปฏิบัติในสิ่งนี้ได้ ย่อมหมายถึงว่าเขาเกิดความรู้สึกว่าตนเป็นหุ้นส่วน ตนเป็นเจ้าของท้องถิ่นที่แท้จริงซึ่งปัจจัยนี้ก็น่าจะสามารถเป็นสิ่งที่บ่งบอกถึงความเป็นหุ้นส่วนทางการบริหารงานท้องถิ่นได้

 4.1 สำนึกความรับผิดชอบ มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียที่ให้ความสนใจและเข้าเป็นหุ้นส่วนทางการบริหารงานท้องถิ่น หรือมีจิตสำนึกในการเป็นเจ้าของท้องถิ่นนั้น ต้องมีจิตสำนึกความรับผิดชอบ (Accountability) เป็นอย่างมาก เนื่องจากในการบริหารงานท้องถิ่นหรือแม้กระทั้งในการบริหารงานภาครัฐ ต้องการคนที่มีสำนึกในความรับผิดชอบมีความเสียสละ หรือมีจิตสาธารณะอย่างแท้จริง เนื่องจากการทำงานจะไม่ได้เห็นผลตอบแทนในรูปแบบของส่วนตัว แต่จะเป็นผลประโยชน์สาธารณะมากกว่า จึงมีน้อยคนนักที่จะเสียสละ และมีจิตสำนึกในความรับผิดชอบ โดยในปัจจุบันการพัฒนาท้องถิ่นนั้น ความเข้าใจของคนส่วนใหญ่มักมองว่าเป็นหน้าที่ของรัฐ ที่จะต้องทำการพัฒนาสังคมอยู่แล้ว อย่างไรก็ตาม การมองว่ารัฐเท่านั้นที่จะทำการพัฒนาหรือแก้ไขปัญหาของบ้านเมืองก็ออกจะคับแคบและคลาดเคลื่อนจากความเป็นจริง เนื่องจากการบริหารงานท้องถิ่น เป็นการบริหารงานแบบมีส่วนร่วม คือให้ทุกคนในท้องถิ่นร่วมกันบริหาร โดยรัฐได้กระจายอำนาจในการบริหารให้แก่ประชาชน ดังจะเห็นได้ว่ายังมีปัญหาอีกมากมายที่รัฐไม่สามารถแก้ไขปัญหาได้โดยลำพัง โดยปราศจากความร่วมมือจากทุกฝ่าย โดยเฉพาะอย่างยิ่งในยุคปัจจุบันที่การมีส่วนร่วมทางการเมืองได้รับการพูดถึงมากขึ้น การปล่อยให้รัฐทำหน้าที่พัฒนาบ้านเมืองไปโดยลำพัง ออกจะผิดไปจากยุคสมัยไม่น้อย ดังนั้น ท้องถิ่นจะต้องส่งเสริมให้ประชาชน เกิด “Accountability “ มากกว่า “ Responsibility” กล่าวคือ Responsibility หมายถึง บุคคลหรือกลุ่มบุคคลที่มีหน้าที่รับผิดชอบในการปฏิบัติงาน โดยการลงมือทำ ส่วน Accountability หมายถึง บุคคลที่มีหน้าที่รับผิดชอบผลของการปฏิบัติงาน ไม่ว่าจะเกิดจากการลงมือทำของตนเอง หรือของผู้อื่นก็ตาม ผลการวิจัยสอดคล้องกับ พรรัตน์ แก้วจันทร์ทอง (2550) ได้ทำการศึกษาปัจจัยที่มีผลต่อความรู้สึกเป็นส่วนหนึ่งขององค์การ : กรณีศึกษา บริษัท โกลบอล ยูทิลิตี้ เซอร์วิสจำกัด จากผลการศึกษา พบว่าปัจจัยที่มีผลต่อความรู้สึกเป็นส่วนหนึ่งขององค์การ สำนึกความรับผิดชอบ และยังสอดคล้องกับการบริหารงานตามหลักธรรมาภิบาล หรือที่เรียกว่า การบริหารกิจการบ้านเมืองที่ดี หลักธรรมรัฐ และบรรษัทภิบาล ฯลฯ” ซึ่งเรารู้จักกันในนาม “Good Governance” หลักความรับผิดชอบ คือ ผู้บริหาร ตลอดจนคณะข้าราชการ ทั้งฝ่ายการเมืองและข้าราชการประจำ ต้องตั้งใจปฏิบัติภารกิจตามหน้าที่อย่างดียิ่ง โดยมุ่งให้บริการแก่ผู้มารับบริการ เพื่ออำนวยความสะดวกต่าง ๆ มีความรับผิดชอบต่อความบกพร่องในหน้าที่การงานที่ตนรับผิดชอบอยู่ และพร้อมที่จะปรับปรุงแก้ไขได้ทันท่วงที โดยการปกครองที่เป็นธรรม ซึ่งเป็นหลักการเพื่อการอยู่ร่วมกันในบ้านเมืองและสังคมอย่างมีความสงบสุข สามารถประสานประโยชน์และคลี่คลายปัญหาข้อขัดแย้งโดยสันติวิธีและพัฒนาสังคมให้มีความยั่งยืน ดังนั้นการมีสำนึกความรับผิดชอบ จึงมีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05

 4.2 ความรู้สึกเป็นส่วนหนึ่งของท้องถิ่น มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียมีความรู้สึกในการเป็นส่วนหนึ่งของชุมชนหรือท้องถิ่น โดยการที่คนเราจะเริ่มให้ความสนใจ หรืออยากทำกิจกรรมเพื่อสาธารณประโยชน์ต่าง ๆ เขาจะต้องมีความรู้สึกว่าเขาเป็นส่วนหนึ่งของชุมชนนั้นหรือท้องถิ่นนั้น ๆ เนื่องจากกว่าความรู้สึกว่าตนคือพรรคพวกเดียวกัน รับการยอมรับ ของคนในกลุ่ม รู้สึกว่าเราคือกลุ่มเดียวกัน จึงจะสามารถนำมาซึ่งความรู้สึกว่าเป็นเจ้าของ หรือมีสิทธิ์ในสิ่งนั้นอย่างเต็มที่ ดังนั้นในท้องถิ่น ประชาชนหรือผู้มีส่วนได้ส่วนเสีย เขามีความรู้สึกว่าเขาเป็นส่วนหนึ่งของท้องถิ่นอยู่แล้ว เนื่องจากเขาเกิดมาในท้องถิ่น โตในท้องถิ่น และมีการไปมาหาสู่กันจนเกิดเป็นสังคมที่เอื้อต่อกัน โดยคนในท้อถิ่นจะมีความรู้สึกเป็นส่วนหนึ่งของท้องถิ่นรู้สึกว่าเป็นส่วนหนึ่งของชุมชน รู้สึกห่วงใยกัน และกันภายในกลุ่มคนและชุมชน รู้สึกว่าตนเองมีความสำคัญ มีความศรัทธาที่จะทำภารกิจต่าง ๆ ให้สำเร็จร่วมกันในท้องถิ่นของตนเองโดยเชื่อร่วมกันว่าหากทุกคนให้ความร่วมมือจะทำให้ความต้องการของชุมชนบรรลุความสำเร็จ โดย อธิวัฒน์ เจี่ยวิวรรธน์กุล (2553) อธิบายความหมายของความรู้สึกเป็นส่วนหนึ่งของท้องถิ่นหรือความสำนึกต่อชุมชน ว่าคือการยอมรับ การห่วงใย การพึ่งพาซึ่งกันและกัน ความรู้สึกเป็นเจ้าของมีความเชื่อ ความรู้สึกในบางสิ่งบางอย่างร่วมกันซึ่งประกอบด้วย การเติมเต็มความต้องการ การเป็นสมาชิก การมีอิทธิพล และการเชื่อมโยงความรู้สึกที่มีร่วมกัน ซึ่งสอดคล้องกับ ณัฐวุฒิ อรินทร์ (2555) ได้อธิบายนิยามของความรู้สึกเป็นส่วนหนึ่งของท้องถิ่นว่าหมายถึงความคิด ความรู้สึกของบุคคลที่แสดงถึงความผูกพัน ความภาคภูมิใจ ความเป็นเจ้าของท้องถิ่นในพื้นที่ที่พวกเขาอาศัยอยู่ อันเกิดจากการที่บุคคลเหล่านั้นได้มีปฏิสัมพันธ์กัน เพราะสามารถเดินไปหาสู่กันในชุมชนได้สะดวก ดังนั้นหากผู้มีส่วนได้ส่วนเสียหรือประชาชนมีความรู้สึกว่าตนเป็นส่วนหนึ่งของท้องถิ่นแล้ว จะแสดงให้เห็นว่าเป็นผู้ที่เคยอาศัยในชุมชนมาอย่างต่อเนื่อง ที่มีความรู้สึกว่าตนเองเป็นเจ้าของชุมชน รู้สึกว่าชุมชนนี้เป็นบ้านของตนเองอย่างแท้จริง (Community Attachment) มีความผูกพันแนบแน่นกับคนในชุมชน (Social Interaction) มีสายสัมพันธ์ที่ดีจนรู้สึกถึงความเป็นหนึ่งเดียวกับชุมชนไม่เปลี่ยนแปลง (Community Identity) สามารถติดต่อพบปะกันง่าย ๆ ไม่ว่าจะเป็นจุดสถานที่ศูนย์กลางของชุมชนและกับคนในชุมชน หากมีผลรวมมากแสดงให้เห็นว่าบุคคลนั้นมีความรู้สึกเป็นเจ้าของชุมชนหรือพื้นที่นั้น จึงไม่คิดที่ย้ายไปอยู่ที่อื่นแม้จะมีเหตุการณ์ร้ายแรงเพียงใด เพราะนักวิชาการบางท่านกล่าวว่า ความเป็นเจ้าของชุมชนนั้นแสดงถึง ความรู้สึกถึงความใกล้ชิดทางจิตใจต่อชุมชนบ้านเกิด (Feeling of Psychological Cloeness) (Regis, 1988) หรือ “Psychological Sense of Community”(Maya - Jariego and Armitage, 2007, อ้างถึงใน กฤตติพัฒน์ ชื่นพิทยาวุฒิ, 2558) ความรู้สึกต่อการเป็นเจ้าของพื้นที่ ท้องถิ่น หรือชุมชน เป็นการแสดงถึงความรู้สึกผูกพันใกล้ชิดกับท้องถิ่น ซึ่งจะส่งผลเชิงบวกทางสังคม (Positive Social Outcome) เช่นเพิ่มความเป็นเพื่อนบ้านที่ดีต่อกัน และชุมชนมีความร่วมมือกัน สอดคล้องกับซาลาซัน (Wilson-Doenges, 2000, and Sarason, 1974) กล่าวว่า การไม่มีความรู้สึกต่อการเป็นเจ้าของพื้นที่ท้องถิ่นที่ตนเองเคยอยู่ หรือมีน้อยมาก มักจะเป็นตัวการที่ทำลายกระบวนการชีวิตความเป็นอยู่ของคนในสังคม ดังนั้น ความรู้สึกเป็นส่วนหนึ่งของท้องถิ่น จึงมีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05

 4.3 วัฒนธรรมองค์กรของคนในท้องถิ่น มีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐาน ทั้งนี้อาจเนื่องจากว่า ผู้มีส่วนได้ส่วนเสียหรือประชาชนในท้องถิ่น ยึดถือประเพณีวัฒนธรรมและยึดถือแบบแผนที่ปฏิบัติกันมา จนกลายเป็นวิถีชีวิต หรือที่เรียกว่าวัฒนธรรมท้องถิ่นที่ปฏิบัติสืบทอดกันมา เช่น วัฒนธรรมองค์กรของคนในท้องถิ่น มีผู้ชายเป็นผู้นำ ผู้ชายจะมีหน้าที่ในการเข้าร่วมกิจกรรมทางการเมืองต่าง ๆ โดยผู้หญิงจะเป็นคนคอยปฏิบัติตาม ดังนั้นท้องถิ่นจะต้องส่งเสริมวัฒนธรรมของคนในท้องถิ่นในเรื่องของการเมืองโดยให้ทุกคนมีความเท่าเทียมกัน ส่งเสริมวัฒนธรรมด้านการเมืองในมิติใหม่ คือทุกคนมีสิทธิ์และเป็นหน้าที่ของทุกคนที่จะต้องร่วมกันในการบริหารงานของท้องถิ่น วัฒนธรรมองค์การ (Organizational Culture) หรือ วัฒนธรรมบริษัท (Corporate Culture) หมายถึง แนวทางที่ได้ยึดถือปฏิบัติกันในองค์การ ซึ่งวัฒนธรรมองค์การจะมีอิทธิพลต่อทัศนคติและพฤติกรรมของสมาชิกในองค์การ หรือหมายถึงโครงร่างเกี่ยวกับความรู้ ความเข้าใจ (Cognitive Framework) ของคนในองค์กรนั้น ๆ วัฒนธรรมองค์กรของคนในท้องถิ่นก็เช่นกัน จะเป็นตัวผลักดันหรือเป็นแบบแผนให้คนในท้องถิ่นปฏิบัติตามเช่นนั้น หากในท้องถิ่นมีวัฒนธรรมที่ส่งเสริมให้คนมีจิตสาธารณะ หรือเห็นแก่ประโยชน์ส่วนร่วม คนในท้องถิ่นก็จะมีทัศนคติหรือปรับความคิดให้เป็นไปตามแบบนั้น ผลการวิจัยสอดคล้องกับ Nadkarni and Erdélyi (2005, p. 34) กล่าวว่า เมื่อเรามีความรู้สึกของความเป็นส่วนหนึ่ง (Sense of Belongingness) ต่อองค์การของเรานำไปสู่ความรู้สึกจงรักภักดีต่อองค์การ การเป็นส่วนหนึ่ง ประกอบไปด้วย วัฒนธรรม (Culture) แต่ละคนต้องการที่จะผูกพันต่อครอบครัว องค์การ สังคมประเทศชาติ และโลก ถ้าเราไม่รู้สึกว่าเราเป็นส่วนหนึ่งของสิ่งที่เป็นอยู่ ก็จะไม่รู้สึกถึงความมั่นคงและความต่อเนื่อง ซึ่งทำให้เกิดปัญหาทางจิตใจแต่ละคนต้องการอิสระ ในทางกลับกันก็ต้องการกรอบการทำงานซึ่งเขาสามารถมีอิสระภายในกรอบนั้น เป็นที่น่าสนใจว่าเมื่อเราพูดถึงวัฒนธรรม คนก็จะนึกถึงประเด็นต่างๆ ในด้านบวก ที่ใดที่มีวัฒนธรรมที่เข้มแข็ง คนจะรู้สึกถึงความภาคภูมิใจเมื่อองค์การมีวัฒนธรรมที่น่าชื่นชมก็จะกลายเป็นข้อเปรียบเทียบของสังคม Paust (2005) พบว่า หากองค์กรมีวัฒนธรรมที่ส่งเสริมให้เกิดการเรียนรู้ สร้างให้เกิดบรรยากาศของการทำงานร่วมกันหรือส่งเสริมกิจกรรมทางสังคมที่ทำให้พนักงานได้ปฏิบัติร่วมกันทั้งเป็นทางการและไม่เป็นทางการน่าจะสามารถสร้างความรู้สึกในการเป็นเจ้าของได้เพิ่มขึ้น ดังนั้นวัฒนธรรมองค์กรของคนในท้องถิ่น จึงมีอิทธิพลต่อการเป็นหุ้นส่วนทางการบริหารงานท้องถิ่นอย่างมีนัยสำคัญทางสถิติที่ระดับ .05

 **3. อภิปรายผลการวิเคราะห์ความตรงเชิงโครงสร้างและการวิเคราะห์เส้นทางอิทธิพล ของโมเดลหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบประเด็นที่สมควรนำมาอภิปราย ดังนี้**

 **3.1 ผลการตรวจสอบความสอดคล้องกลมกลืนขององค์ประกอบหุ้นส่วนทางการบริหารงานท้องถิ่น โดยวิเคราะห์องค์ประกอบเชิงยืนยัน**

 หุ้นส่วนทางการบริหารงานท้องถิ่น ซึ่งวัดจาก การรับรู้ ความรู้สึก และพฤติกรรม เพื่อตรวจสอบความสอดคล้องของโมเดลการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์ *พบ*โมเดลองค์ประกอบการเป็นหุ้นส่วนทางการบริหารงานท้องถิ่น สอดคล้องกับข้อมูลเชิงประจักษ์ ทั้งนี้อาจเนื่องจากว่า ผู้วิจัยได้กำหนดเครื่องมือในการสอบถามความกลมกลืนขององค์ประกอบ ซึ่งเป็นแบบสอบถามมาตราส่วนประมาณค่า 5 ระดับ ซึ่งคำว่า หุ้นส่วนทางการบริหารงานท้องถิ่น ในงานวิจัยนี้ หมายถึง ความรู้สึกในการเป็นเจ้าของท้องถิ่น (Sense of Belonging) ซึ่ง “หุ้นส่วน” (Partnership) จากการที่ผู้วิจัยได้ศึกษาความหมาย จากนักวิชาการ หรือผู้ที่ให้ความหมายของคำนี้เอาไว้ ทั้งในและต่างประเทศ ในที่นี้หุ้นส่วนทางการบริหารงานท้องถิ่น ก็คือการที่ผู้มีส่วนได้ส่วนเสีย คือผู้บริหารท้องถิ่น ข้าราชการ และประชาชน ในท้องถิ่น มีความรู้สึกว่าตนเป็นเจ้าของท้องถิ่น การมีจิตใจเป็นเจ้าของ (Sense of Belonging) ซึ่งมีผลทั้งทางด้านอารมณ์ ทัศนคติ และพฤติกรรมกับสิ่งที่ได้เป็นเจ้าของ และตนสามารถมีสิทธิ์ มีเสียง และสามารถกระทำการใด ๆ ได้อย่างเท่าเทียมกับคนอื่น ๆ โดยการมีจิตใจเป็นเจ้าของเป็นสัญชาตญาณมาโดยกำเนิด ความรู้สึกเป็นเจ้าของมีทั้งที่เป็นวัตถุและไม่ใช่วัตถุ ส่งผลทางด้านอารมณ์ ทัศนคติและพฤติกรรมกับสิ่งที่เป็นเจ้าของ (Nadkarni and Erdélyi, 2005, p. 84) เนื่องจากหลักของการบริหารงานท้องถิ่น คือหลักการกระจายอำนาจให้กับประชาชนในท้องถิ่นได้บริหารท้องถิ่นกันเอง ให้ตรงกับความต้องการ ของคนในท้องถิ่นเอง เนื่องจากไม่มีใครสามารถรู้ปัญหาในท้องถิ่นได้เท่ากับคนในท้องถิ่นเอง และสอดคล้องกับ ชุลีกร ด่านยุทธศิลป์ (2554) ได้ให้ความหมายของ หุ้นส่วน ว่าหมายถึงปฏิสัมพันธ์ระหว่างภาคส่วนร่วมกันทั้งประชาชนและองค์กรมีพันธะสัญญาที่จะทำงานร่วมกันเพื่อบรรลุเป้าหมายร่วมกัน โดยในการเป็นหุ้นส่วนจะต้องวัดได้ในมิติด้านการรับรู้ ด้านความรู้สึก และด้านพฤติกรรม ซึ่งจากการที่ผู้วิจัยได้ทำการศึกษาจากแนวคิดและการให้ความหมายของนักวิชาการหลาย ๆ คน เห็นสอดคล้องกันว่า คนที่จะเป็นหุ้นส่วนกัน จะต้องเป็นทั้งภายในและภายนอก คือสามารถรับรู้ในการเป็นหุ้นส่วน หรือรับรู้ในการเป็นเจ้าของสิ่ง ๆ นั้น ได้ และเมื่อรับรู้แล้วจะต้องสามารถสัมผัสได้ในความรู้สึกว่าใช่หรือไม่ใช่ หรือชอบหรือไม่ได้ และเมื่อมีความรู้สึกต่อสิ่งเร้านั้นก็คือการรับรู้ สองสิ่งแรกจะนำมาซึ่งการแสดงออกทางพฤติกรรม และ สถาบันวิจัยและที่ปรึกษางานทางด้านพัฒนาทรัพยากรมนุษย์ได้ทำการศึกษา ในเรื่องความผูกพันของพนักงานโดยทำการสำรวจจากพนักงานจำนวน 160,000 ล้านคน จาก 40 บริษัท ใน 10 ประเทศ และหลายอุตสาหกรรม โดยเป็นการศึกษาที่ใช้ระยะเวลา 3 ปี ได้มีการจัดทำ 3-D Model of Engagement โดยเป็นการนิยามถึงความผูกพันของพนักงานที่มี 3 มิติ คือ (อ้างถึงใน สุรัสวดี สุวรรณเวช, 2549, น. 20) 1) ด้านความคิด 2) ด้านความรู้สึก และ 3) ด้านพฤติกรรม และยังสอดคล้องกับ ณัฐวุฒิ อรินทร์ (2555) ยังได้กล่าวว่า “ความรู้สึกเป็นส่วนหนึ่งของท้องถิ่น” หมายถึง ความคิด ความรู้สึก ของบุคคลที่แสดงถึงความผูกพัน ความภาคภูมิใจ ความเป็นเจ้าของท้องถิ่น ที่พวกเขาอาศัยอยู่ อันเกิดจาการที่บุคคลเหล่านั้นได้มีปฏิสัมพันธ์กัน ดังนั้นผลการวิเคราะห์องค์ประกอบเชิงยืนยัน (CFA) ของการเป็นหุ้นส่วนทางการบริหารงานท้องถิ่น ซึ่งผู้วิจัยได้นำมาเป็นกรอบในการสอบถามการเป็นหุ้นส่วนทางการบริหารงานท้องถิ่นของประชาชน สามารถตอบคำถามหรือสามารถสื่อในสิ่งที่ประชาชนมีการรับรู้ ในกฎ ระเบียบ หรือรู้ในหน้าที่ของตนอยู่แล้ว เมื่อรับรู้แล้วหรือเมื่อเกิดการกระตุ้นผ่านระบบประสาทสัมผัสต่าง ๆ จะทำให้ประชาชนเกิดความรู้สึกในสิ่งนั้น จนนำมาซึ่งพฤติกรรมที่จะแสดงออก ซึ่งการเป็นหุ้นส่วนทางการบริหารงานท้องถิ่น ก็เปรียบเสมือนการศึกษาทัศนคติของคนในท้องถิ่นนั้นเอง ผลการตรวจสอบสอดคล้องกับ Feldman (1994, pp. 489 - 490) ได้กล่าวถึงองค์ประกอบของเจตคติไว้เป็นรูปแบบ ABC (ABC Model) ประกอบด้วยองค์ประกอบด้านความรู้สึก (Affective Component – A) เป็นความรู้สึกชอบ ไม่ชอบ พอใจ ไม่พอใจ ที่บุคคลมีต่อบุคคล สิ่งของ หรือเหตุการณ์ต่าง ๆ ที่รับรู้ องค์ประกอบด้านพฤติกรรม (Behavioral component - B) เป็นการเตรียมพร้อมของบุคคลที่จะแสดง หรือไม่แสดงพฤติกรรม ต่อบุคคล สิ่งของ หรือเหตุการณ์ต่าง ๆ ที่รับรู้ และ องค์ประกอบด้านความคิด (Cognitive Component –C) เป็นความรู้ หรือความคิดของบุคคลที่มีต่อบุคคล สิ่งของ หรือสถานการณ์ต่าง ๆ ที่รับรู้ว่าเป็นสิ่งที่ดี ไม่ดี ถูกต้อง ไม่ถูกต้อง เหมาะสม ไม่เหมาะสม ให้คุณ ให้โทษ เมื่อองค์ประกอบทั้ง 3 นี้ จะมีความสัมพันธ์สอดคล้องกัน หากองค์ประกอบด้านใดด้านหนึ่งเปลี่ยนแปลงไป เจตคติของบุคคลนั้นก็จะเปลี่ยนแปลงไปด้วย ดังเช่นความรู้สึกในการเป็นเจ้าของท้องถิ่น หากองค์ประกอบด้านหนึ่งด้านใดเปลี่ยนไป องค์ประกอบด้านอื่น ๆ ก็จะเปลี่ยนแปลงตามไปด้วย ซึ่งผลการวิจัยในครั้งนี้ยังไม่มีงานวิจัยของนักวิชาการท่านใดที่สอดคล้องโดยตรง เนื่องจากงานวิจัยหุ้นส่วนทางการบริหารงานท้องถิ่น ผู้วิจัยได้สร้างโมเดลการวัด โดยการเทียบเคียงงานวิจัยที่มีความคล้ายคลึงกันมาเป็นกรอบของการวิจัย และงานวิจัยในเรื่องนี้จากการตรวจสอบและสืบค้นยังไม่พบว่ามีนักวิชาการท่านใดได้ศึกษาไว้ งานวิจัยเล่มนี้อาจพูดได้ว่าอาจเป็นเล่มแรก ๆ ของการวิจัยเรื่องหุ้นส่วนทางการบริหารงานท้องถิ่น ผู้วิจัยจึงนำผลงานวิจัยที่มีความใกล้เคียงมาเป็นงานที่เกี่ยวข้อง ดังนั้นผลการตรวจสอบความสอดคล้องกลมกลืนโดยวิเคราะห์องค์ประกอบเชิงยืนยันของหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ จึงมีความสอดคล้องกลมกลืนกับข้อมูลเชิงประจักษ์

 **3.2 อภิปรายผลการตรวจสอบความสอดคล้องกลมกลืนของโมเดล เส้นทางอิทธิพลทางตรง อิทธิพลทางอ้อม และอิทธิพลผลรวม ระหว่างแต่ละตัวแปรของสมการโครงสร้างนวัตกรรมการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ**

 พบประเด็นที่นำมาอภิปราย โดยผู้วิจัยพิจารณาปัจจัยที่มีอิทธิพลต่อการเป็นหุ้นส่วนทางการบริหารงานท้องถิ่น ได้แก่ ปัจจัยด้านสภาพแวดล้อม ปัจจัยด้านเป้าหมาย ปัจจัยส่วนบุคคล และปัจจัยจิตสำนึกองค์การ ซึ่งปัจจัยทั้ง 4 มีอิทธิพลต่อการเป็นหุ้นส่วนทางการบริหารงานท้องถิ่น โดยโมเดลนวัตกรรมการสร้างความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ มีความสอดคล้องกับข้อมูลเชิงประจักษ์ โดยมีค่าไค-สแควร์ไม่มีนัยสำคัญทางสถิติ ($x^{2}/df) $= 1.047 ซึ่งมีค่าน้อยกวา 2.00 *นอกนั้นค่า* CFI*ดัชนีวัดระดับความสอดคล้องเปรียบเทียบ (*Comparative Fit Index*) เท่ากับ* 0.998 *ค่า* TLI *=* 0.998 *ซึ่งมีค่ามากกว่า* 0.90 *ทุกค่า และค่ารากของค่าเฉลี่ยกำลังสองของความคลาดเคลื่อนมาตรฐาน* SRMR =0.029 *มีความสอดคล้องดีมาก และค่าความคลาดเคลื่อนในการประมาณค่าพารามิเตอร์* RMSEA *=* 0.011 *มีความสอดคล้องดีมาก* *และมีค่าความเชื่อถือได้ของตัวแปรแฝง (*$P\_{c}$ = 0.979*) ค่าต้องมากกว่า 0.60 สรุปได้ว่าตัวแปรสังเกตทั้งชุดให้มาตรวัดตัวแปรแฝงที่เชื่อถือได้ ทั้งนี้โมเดล หุ้นส่วนทางการบริหารงานท้องถิ่น ที่ผู้วิจัยได้นำมาตรวจสอบและมีผลสอดคล้องกับข้อมูลเชิงประจักษ์ เนื่องจากว่า หุ้นส่วนทางการบริหารงานท้องถิ่น ในงานวิจัยนี้ หมายถึง ความรู้สึกในการเป็นเจ้าของท้องถิ่น (*Sense of Belonging) *ซึ่ง “หุ้นส่วน”* (Partnership*) จากการที่ผู้วิจัยได้ศึกษาความหมาย จากนักวิชาการ หรือผู้ที่ให้ความหมายของคำนี้เอาไว้ ทั้งในและต่างประเทศ ในที่นี้หุ้นส่วนทางการบริหารงานท้องถิ่น ก็คือการที่ผู้มีส่วนได้ส่วนเสีย คือผู้บริหารท้องถิ่น ข้าราชการ และประชาชน ในท้องถิ่น มีความรู้สึกว่าตนเป็นเจ้าของท้องถิ่น การมีจิตใจเป็นเจ้าของ (*Sense of Belonging) *ซึ่งมีผลทั้งทางด้านอารมณ์ ทัศนคติ และพฤติกรรมกับสิ่งที่ได้เป็นเจ้าของ และตนสามารถมีสิทธิ์ มีเสียง และสามารถกระทำการใด ๆ ได้อย่างเท่าเทียมกับคนอื่น ๆ โดยการมีจิตใจเป็นเจ้าของเป็นสัญชาตญาณมาโดยกำเนิด ความรู้สึกเป็นเจ้าของมีทั้งที่เป็นวัตถุและไม่ใช่วัตถุ ส่งผลทางด้านอารมณ์ ทัศนคติและพฤติกรรมกับสิ่งที่เป็นเจ้าของ (*Nadkarni and Erdélyi, *2005, น. 84*) *ซึ่งการวัดความเป็นเจ้าของสามารถวัดได้จาก 3 มิติ ในด้านการรับรู้ ความรู้สึก และพฤติกรรม และสอดคล้องกับ ชุลีกร ด่านยุทธศิลป์ (2554) ได้ให้ความหมายของ หุ้นส่วน ว่าหมายถึงปฏิสัมพันธ์ระหว่างภาคส่วนร่วมกันทั้งประชาชนและองค์กรมีพันธะสัญญาที่จะทำงานร่วมกันเพื่อบรรลุเป้าหมายร่วมกัน โดยในการเป็นหุ้นส่วนจะต้องวัดได้ในมิติด้านการรับรู้ ด้านความรู้สึก และด้านพฤติกรรม สอดคล้องกับ* Feldman *(1994, 489 - 490) ได้กล่าวถึงองค์ประกอบของเจตคติไว้เป็นรูปแบบ* ABC (ABC Model) *ประกอบด้วยองค์ประกอบด้านความรู้สึก* (Affective Component – A) *ด้านพฤติกรรม (*Behavioral Component-B) *ด้านความคิด (*Cognitive Component – C) *โดยองค์ประกอบทั้ง 3 นี้ จะมีความสัมพันธ์สอดคล้องกัน หากองค์ประกอบด้านใดด้านหนึ่งเปลี่ยนแปลงไป เจตคติของบุคคลนั้นก็จะเปลี่ยนแปลงไปด้วย ดังเช่นความรู้สึกในการเป็นเจ้าของท้องถิ่น หากองค์ประกอบด้านหนึ่งด้านใดเปลี่ยนไป องค์ประกอบด้านอื่น ๆ ก็จะเปลี่ยนแปลงตาม โดยการเกิดผลกระทบหรือเกิดความรู้สึกต่าง ๆ ย่อมต้องมีเหตุของการเกิด โดยการเป็นหุ้นส่วนทางการบริหารงานท้องถิ่น ที่งานวิจัยนี้ ผู้วิจัยวัดจาก ความรู้สึกในการเป็นเจ้าของท้องถิ่น ซึ่งการที่จะเกิดความรู้สึกต่าง ๆ เหล่านี้ได้ ย่อมมีเหตุแห่งปัจจัย ไม่ว่าจะเป็นในเรื่องของ* 1) *ปัจจัยด้านสภาพแวดล้อม ถือเป็นอีกหนึ่งปัจจัยที่มีอิทธิพลต่อการดำเนินชีวิตของมนุษย์ เนื่องจากมนุษย์เป็นสิ่งมีชีวิตและมีสติปัญหาในการคิดวิเคราะห์ตามหลักจิตวิทยา เมื่อคนเราได้รับสิ่งกระตุ้นย่อมเกิดการเปลี่ยนแปลงคล้อยตามหรือไม่คล้อยตามจะเป็นไปตามสติปัญญาหรือจิตใจที่ยอมรับหรือรับรู้ในสิ่งนั้น ๆ สภาพแวดล้อมทางกายภาพ เศรษฐกิจ สังคมและการเมือง(พรทิพย์ คำพอ และคณะ, 2544) ซึ่งผู้วิจัยมองว่าสภาพแวดล้อมเป็นตัวปัจจัยที่ทำให้คนเกิดความรู้สึกและเข้าไปเป็นหุ้นส่วนทางการบริหารงานท้องถิ่น 2) ปัจจัยด้านเป้าหมาย ซึ่ง “เป้าหมาย” นิยามได้ว่าเป็นคุณลักษณะของวัตถุ ที่ทำให้เกิดความรู้สึกพอใจและพัฒนาความรู้สึกเป็นเจ้าของ (*Wang, Battocchi, Pianesi, Tomasini, Zancanaro and Nass, *2006*) *ซึ่งผู้วิจัยมองว่าการที่จะทำให้คนเกิดความรู้สึกว่าตนเป็นหุ้นส่วนทางการบริหารงานท้องถิ่นหรือตนจะต้องร่วมดำเนินการหรือกระทำกิจกรรมใดๆ ร่วมกับคนอื่น อย่างน้อยบุคคลนั้นจะต้องมีเป้าหมายที่วางเอาไว้ว่า โดยเป้าหมายที่ผู้มีส่วนได้ส่วนเสียวางไว้มีความชัดเจน ดึงดูดความสนใจ และต้องเปิดกว้างใช้ประโยชน์ได้ ซึ่งจากการที่ผู้วิจัยได้ทำการศึกษาจากเอกสาร งานวิจัย และจากการสัมภาษณ์ผู้ที่มีความรู้ความเชี่ยวชาญ และสัมภาษณ์กลุ่มเป้าหมายเพิ่มเติมทำให้ทราบว่าสิ่งที่จะทำให้เกิดความรู้สึกและอยากเข้าไปเป็นหุ้นส่วนหรือมีความรู้สึกในการเป็นเจ้าของได้ คือจะต้องมีผลประโยชน์ตอบแทน (พรทิพย์ คำพอ และคณะ, 2544) การที่ประชาชนเข้าร่วมเป็นหุ้นส่วนหรือร่วมกิจกรรมพัฒนาต่าง ๆ ประชาชนย่อมหวังประโยชน์ตอบแทนโดยประชาชนมีความคาดหวังว่ารัฐจะให้สวัสดิการ หรือสร้างความกินดีอยู่ดีให้กับประชาชนในฐานะที่เขาเป็นผู้เสียภาษีให้แก่รัฐ ดังนั้นประชาชนย่อมคาดหวังที่จะได้รับผลตอบแทนที่สามารถตอบสนองความต้องการ ตามทฤษฎีลำดับความต้องการ (*Hierachy of Needs Theory) *เป็นทฤษฎีที่พัฒนาขึ้นโดย* Maslow *นักจิตวิทยาแห่งมหาวิทยาลัยแบรนดีส์ เป็นทฤษฎีที่รู้จักกัน มากที่สุด ทฤษฎีหนึ่ง ซึ่งระบุว่า บุคคลมีความต้องการเรียงลำดับจากระดับพื้นฐานที่สุดไปยังระดับสูงสุด กรอบความคิดที่สำคัญ ของทฤษฎีนี้ มีสามประการ คือบุคคลเป็นสิ่งมีชีวิตที่มีความต้องการ ความต้องการมีอิทธิพลหรือเป็นเหตุจูงใจต่อพฤติกรรม ดังนั้น ปัจจัยด้านเป้าหมายถึงถือเป็นปัจจัยสำคัญที่จะทำให้หรือประชาชนร่วมเป็นหุ้นส่วนทางการบริหารงานท้องถิ่น 3) ปัจจัยส่วนบุคคล ถือว่าเป็นปัจจัยที่มีความสำคัญปัจจัยหนึ่ง ในการที่บุคคลจะเข้าไปเกี่ยวข้องหรือเข้าไปเป็นหุ้นส่วนในกิจกรรมใดกิจกรรมหนึ่ง คุณลักษณะส่วนบุคคลถือเป็นสิ่งสำคัญที่จะบ่งบอกว่าบุคคลนั้นมีความสนใจหรือมีความต้องการเข้าไปมีส่วนในการดำเนินกิจกรรมนั้น ๆ เพียงใด ได้มีนักวิชากา และผู้ที่ศึกษาเกี่ยวกับปัจจัยส่วนบุคคลว่ามีผลต่อการเป็นหุ้นส่วน และปัจจัยส่วนบุคคลที่มีอิทธิพลต่อแนวคิดที่เกี่ยวข้องกับการเป็นหุ้นส่วน ปัจจัยส่วนบุคคลที่มีอิทธิพลต่อการมีส่วนร่วม ปัจจัยส่วนบุคคลที่มีอิทธิพลต่อความร่วมมือ ปัจจัยส่วนบุคคลที่มีอิทธิพลต่อความรู้สึกในการเป็นเจ้าของ และปัจจัยส่วนบุคคลที่มีอิทธิพลต่อความผูกพัน โดยปัจจัยส่วนบุคคลจะเป็นแรงผลักดันซึ่งเกิดจากภายในตัวบุคคลที่เป็นแรงผลักดันหรือจูงใจที่เกิดขึ้นในตัวบุคคลไม่ว่าจะเป็นความเชื่อมั่นในความสามารถของตนเอง ความรู้สึกเกี่ยวกับตนเองสูง เช่น การเคารพในตัวเอง (*Pierce, Kostova and Dirks, *2003) มีความผูกพันกับคนในชุมชน หรือมีความรู้สึกผูกพันกับชุมชนที่ตนอาศัยอยู่ (*Reeder, *1974) เจตคติทางการเมือง (วัชรินทร์ อินทพรหม, 2557) ซึ่งปัจจัยเหล่านี้ถือว่าเป็นตัวแปรสำคัญในการเข้าไปเป็นหุ้นส่วนทางการบริหารงานท้องถิ่น และผู้วิจัยได้วิเคราะห์ปัจจัยและมีความเห็นว่า ปัจจัยส่วนบุคคลถือว่าเป็นปัจจัยที่มีความใกล้ชิดกับการเป็นหุ้นส่วนทางการบริหารเป็นอย่างมาก เนื่องจากปัจจัยส่วนบุคคลจะถูกฝัง และติดตัวของบุคคลมาแต่กำเนิดโดยมีอิทธิจากการรับรู้ รับทราบ การแทรกซึมข้อมูลต่าง ๆ การปลูกฝังค่านิยมและวัฒนธรรมต่าง ๆ มาตั้งแต่เกิด จนถือเป็นสิ่งที่ติดตัวของบุคคล จึงอาจเรียกได้ว่าเป็นปัจจัยส่วนบุคคล หรือที่เรียกว่าตัวแปรแฝง (*Latent Variable) *คือ ตัวแปรที่อยู่ในตัวของมนุษย์ที่ไม่สามารถสังเกตเห็นได้โดยตรง* 4) *จิตสำนึกองค์การ คือสิ่งที่ได้รับการปลูกฝังจากภายในตัวบุคคล ประชาชนก็เช่นกัน การที่เราจะสร้างความรู้สึกในการเป็นเจ้าของท้องถิ่นหรือสร้างการเป็นหุ้นส่วนให้เกิดขึ้นในตัวของประชาชน จิตสำนึกองค์การถือเป็นสิ่งสำคัญ เพราะเรื่องภายในจิตใจ ซึ่งถ้าประชาชนมีทัศนคติในทางลบกับการบริหารงานท้องถิ่นแล้ว ก็คงเป็นเรื่องยากที่จะทำให้เขามีความรู้สึกในการเป็นเจ้าของท้องถิ่น หรือทำให้เขาเข้ามาร่วมเป็นหุ้นส่วนกับท้องถิ่น ซึ่งแต่ละคนจะมีบทบาทหน้าที่ต่างกัน ไม่ว่าจะเป็นในระดับการบริหาร หรือด้านระดับปฏิบัติงานก็ตามยอมต้องมีความสำนึกในหน้าที่และความรับผิดชอบที่จะเป็นผู้แสดงบทบาทที่ดี ซึ่งปกติแล้วมันเป็นสามัญสำนึกที่ปุถุชนทั่วไปยอมคำนึงถึง ดังนั้นเมื่อนำปัจจัยทั้ง* 4 *ด้านมาวิเคราะห์อิทธิพลเส้นทางของการเป็นหุ้นส่วนทางการบริหารงานท้องถิ่น จึงทำให้ผลการวิเคราะห์โมเดลมีความสอดคล้องกับข้อมูลเชิงประจักษ์*

และพบว่าอิทธิเส้นทาง ระหว่างแต่ละตัวแปร ซึ่งตัวแปรต่าง ๆ สามารถส่งอิทธิพลทั้งทางตรงและทางอ้อมต่อกัน โดยปัจจัยสภาพแวดล้อม ปัจจัยเป้าหมาย ปัจจัยส่วนบุคคล และปัจจัยจิตสำนึกองค์การ ล้วนมีอิทธิพลในทิศทางบวกต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ อย่างมีนัยสำคัญทางสถิติที่ระดับ 0.05 โดยปัจจัยด้านสภาพแวดล้อม มีอิทธิพลทางตรงต่อการเป็นหุ้นส่วนทางการบริหารงานท้องถิ่น และมีอิทธิพลทางอ้อมผ่านปัจจัยส่วนบุคคล และปัจจัยจิตสำนึกองค์การ ปัจจัยเป้าหมายมีอิทธิพลทางตรงต่อการเป็นหุ้นส่วนทางการบริหารงาน และมีอิทธิพลทางอ้อมผ่านปัจจัยส่วนบุคคล และปัจจัยจิตสำนึกองค์การ ส่วนปัจจัยส่วนบุคคล และปัจจัยจิตสำนึกองค์การ มีอิทธิพลทางตรงต่อการเป็นหุ้นส่วนทางการบริหารงานท้องถิ่น

 **ระยะที่ 3 การยืนยันนวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ**

 ผู้วิจัยได้ทำการยืนยันนวัตกรรมการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ โดยผู้ทรงคุณวุฒิ จำนวน 21 คน ประกอบด้วย ตัวแทนผู้บริหารท้องถิ่น ตัวแทนพนักงานส่วนท้องถิ่น ตัวแทนภาคประชาชน ตัวแทนนักพัฒนาชุมชน ตัวแทนภาคองค์กรประชาสังคม และตัวแทนผู้เชี่ยวชาญด้านการมีส่วนร่วม ผลการยืนยันกลยุทธ์ การพัฒนานวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ พบว่าประเด็นที่สมควรนำมาอภิปรายดังนี้ กลยุทธ์การพัฒนานวัตกรรมความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ ในภาพรวม พบนวัตกรรมมีความเหมาะสมในระดับมากที่สุด โดยความคิดเห็นของผู้เชี่ยวชาญต่อแนวทางการพัฒนาการเป็นหุ้นส่วนทางการบริหารงานท้องถิ่น มีความสอดคล้องกันมาก ทั้งนี้อาจเนื่องจากว่า ในการที่จะพัฒนาการเป็นหุ้นส่วนทางการบริหารงานท้องถิ่น หรือการสร้างความรู้สึกในการเป็นเจ้าของท้องถิ่น จะต้องมีการพัฒนาหรือส่งเสริมในประเด็นปัจจัยต่าง ๆ โดยในทุก ๆ แนวทางการพัฒนาของปัจจัยที่มีอิทธิพลต่อการเป็นเป็นหุ้นส่วนทางการบริหารงานท้องถิ่น ไม่ว่าจะเป็นปัจจัย 1) ภาวะผู้นำของผู้บริหาร 2) การรับรู้ข้อมูลข่าวสาร 3) การบริหารตามหลักธรรมาภิบาล 4) การเสริมสร้างพลังอำนาจพลเมือง 5) ผลประโยชน์ตอบแทน 6) การตอบสนองความต้องการ 7) ความคาดหวัง 8) ความเชื่อในความสามารถตนเอง 9) ความผูกพัน มีความสอดคล้องกัน 10) เจตคติทางการเมือง 11) สำนึกความรับผิดชอบ 12) ความรู้สึกเป็นส่วนหนึ่งของท้องถิ่น และ 13) วัฒนธรรมองค์กรของคนในท้องถิ่น ซึ่งทั้ง 13 ปัจจัยที่ได้ยกร่างนวัตกรรมในการพัฒนาการเป็นหุ้นส่วนทางการบริหารงานท้องถิ่น ผู้เชี่ยวชาญทั้ง 21 คน มีความคิดเห็นที่สอดคล้องกันมาก

 โดยกลยุทธ์ที่ผู้เชี่ยวชาญมีความคิดเห็นสอดคล้องกันมากที่สุดคือ กลยุทธ์การพัฒนาความเชื่อในความสามารถตนเอง ทั้งนี้อาจเนื่องจากว่า การที่ประชาน หรือผู้มีส่วนได้ส่วนเสีย ได้รับการพัฒนาความเชื่อมั่นในความสามารถของตนเอง จะทำให้ผู้มีส่วนได้ส่วนเสียกล้าที่จะแสดงออก กล้าแสดงความคิดเห็น และจะรู้วิธีในการดึงเอาความสามารถของตนเองออกมา คนที่มีความเชื่อมั่นในความสามารถของตนเอง จะเป็นคนที่มีความมั่นใจในศักยภาพของตนเองสูงเป็นทุนอยู่แล้ว จึงทำให้คนกลุ่มนี้ไม่กลัว ที่จะเผชิญกับเรื่องต่าง ๆ ซึ่งสอดคล้องกับ แบนดูร่า Bandura (1986) กล่าวว่าการรับรู้ความสามารถตนเอง (Perceived Self-Efficacy) ซึ่ง Bandura ได้ให้ความหมายว่า เป็นการตัดสินความสามารถตนเองว่า สามารถทำงานในระดับใด หรือความเชื่อของบุคคลเกี่ยวกับ ความสามารถในการกระทำสิ่งใดสิ่งหนึ่ง ซึ่งมีอิทธิพลต่อการดำรงชีวิต ความเชื่อในความสามารถตนเองพิจารณาจากความรู้สึก ความคิด การจูงใจ และพฤติกรรม ดังนั้นองค์กรปกครองส่วนท้องถิ่นจะต้องพัฒนาความเชื่อมั่นในความสามารถของตนเองให้เกิดขึ้นกับประชาชนหรือผู้ที่มีส่วนได้ส่วนเสีย โดย ในการพัฒนาการรับรู้ความสามารถของตนเอง ผ่านประสบการณ์ที่ประสบความสำเร็จ การใช้คำพูดชักจูง (Verbal Persuation) หรือ การกระตุ้นทางอารมณ์ (Emotional Arousal) เนื่องจากถ้าเราสามารถพัฒนาความเชื่อมั่นในความสามารถของตนเองได้ จะทำให้เกิดความมั่นใจและกล้าดึงศักยภาพของตนเองออกมาใช้ได้อย่างเต็มที่ ผลการวิจัยสอดคล้องกับ ชญาภา เจนวณิชย์วิบูลย์ (2554) ได้ศึกษาความสัมพันธ์ระหว่างการมีจิตใจเป็นเจ้าของ ความผูกพันต่อองค์การ และความตั้งใจคงอยู่ในงานของพนักงานสัญญาจ้าง:กรณีศึกษาบริษัทสำรวจและผลิตปิโตเลียมแห่งหนึ่ง.พบว่าปัจจัยที่มีผลต่อการพัฒนาการมีจิตใจเป็นเจ้าของ โดยปัจจัยส่วนบุคคล (Individual Factors)ได้แก่ เพศ บุคลิกภาพ สถานะทางสังคมและเศรษฐกิจ (Wang, Battocchi, Pianesi, Tomasini, Zancanaro and Nass, 2006) นอกจากนี้ยังมีความแตกต่างของแรงจูงในแต่ละบุคคล ความรู้สึกเกี่ยวกับตนเองสูง เช่น การเคารพในตัวเอง (Pierce, Kostova and Dirks, 2003)

**5.3 ข้อเสนอแนะ**

 ผลการศึกษาข้อเสนอแนะ เกี่ยวกับนวัตกรรมการสร้างความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่นน้ำโขงภาคตะวันออกเฉียงเหนือ ผู้วิจัยขอนำเสนอแนวทางการพัฒนาการสร้างความเป็นหุ้นส่วนทางการบริหารงานท้องถิ่น ดังนี้

 **5.3.1 ข้อเสนอแนะในการปฏิบัติงาน**

 ผลการวิจัยวัตถุประสงค์ข้อที่ 1. เพื่อค้นหากรอบแนวคิดเชิงทฤษฎีความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่าหุ้นส่วนทางการบริหารงานท้องถิ่น (Partnership Local Government) คือ การที่ประชาชนหรือผู้มีส่วนได้ส่วนเสีย (Stakeholder) มีความรู้สึกในการเป็นเจ้าของท้องถิ่น (Sense of Belonging) โดยมีองค์ประกอบหลักการเป็นหุ้นส่วนทางการบริหารงานท้องถิ่น ประกอบดังต่อไปนี้ 1) ความไว้เนื้อเชื่อใจซึ่งกันและกัน 2) การแบ่งปันความรับผิดชอบและผลประโยชน์ 3) ความสัมพันธ์และความร่วมมือร่วมใจ 4)ความซื่อสัตย์และโปร่งใส 5) การเคารพซึ่งกันและกันยอมรับความแตกต่าง ซึ่งจากองค์ประกอบทั้ง 5 หลัก จะต้องสามารถวัดได้จาก 3 มิติ คือ 1) การรับรู้ 2) ความรู้สึก 3) พฤติกรรม ผู้วิจัยเห็นควรดำเนินการดังนี้

 1. ส่งเสริมความรู้สึกรักและหวงแหนท้องถิ่นของตนเอง ส่งเสริมความรู้สึกในการเป็นเจ้าของท้องถิ่น ผ่านกระบวนการเรียนการสอน ผ่านระบบโรงเรียน โดยการปลูกฝังจิตสำนึกในการเป็นเจ้าของท้องถิ่นให้เด็กและเยาวชน เนื่องจากเด็กและเยาวชนจะเป็นกำลังสำคัญในการพัฒนาต่อไป ดังนั้นหากสามารถปลูกฝังและปรับเปลี่ยนทัศนคติของเด็ก เยาวชนได้ เมื่อเขาเติบใหญ่เขาจะมีความรู้สึกในทางบวกกับการบริหารงานท้องถิ่น

 2. อบรม ให้ความรู้ และปรับทัศนคติทางการเมืองของประชาชนหรือผู้มีส่วนได้ส่วนเสีย ให้เกิดความเข้าใจในหลักของการบริหารงานท้องถิ่น

 3. องค์กรปกครองส่วนท้องถิ่น ต้องปฏิบัติงานเชิงรุกในการสร้างการรับรู้และความเข้าใจในการบริหารงานท้องถิ่น

 ผลการวิจัยจากวัตถุประสงค์ข้อที่ 2 เพื่อศึกษาสภาพการเป็นหุ้นส่วนทางการบริหารงานท้อถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า สภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ โดยรวมอยู่ในระดับมาก เมื่อแยกเป็นรายด้านพบว่าอยู่ในระดับมากทุกด้าน เรียงลำดับค่าเฉลี่ยจากมากไปน้อยดังนี้ ด้านการรับรู้ ด้านพฤติกรรม และด้านความรู้สึก ตามลำดับควรดำเนินการดังนี้

1. ส่งเสริมและกระตุ้นความรู้สึกในการเป็นเป็นหุ้นส่วนทางการบริหารงานท้องถิ่นให้เพิ่มมากขึ้น โดยการเปิดโอกาสและให้ความสำคัญกับผู้มีส่วนได้ส่วนเสียในการดำเนินงานในทุกกิจกรรม มอบความไว้วางใจและเคารพให้เกียรติแก่ผู้มีส่วนได้ส่วนเสีย หรือประชาชน เคารพในการตัดสินต่างๆ ของประชาชน จะทำให้ประชาชนเกิดความรู้สึกดีหรือมีภาพของการบริหารงานท้องถิ่นในทางที่ดี เมื่อมีภาพในสมองหรือในความคิด ความรู้สึกในทางที่ดีแล้ว ย่อมส่งผลต่อพฤติกรรมที่จะแสดงออกมา

 ผลการวิจัยวัตถุประสงค์ข้อที่ 3 เพื่อศึกษาปัจจัยเงื่อนไขที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่าปัจจัยที่มีอิทธิพลต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ อย่างมีนัยสำคัญทางสถิติที่ระดับ .05 ได้แก่ วัฒนธรรมของคนในท้องถิ่น, สำนึกความรับผิดชอบ, เจตคติทางการเมือง , ความเชื่อในความ สามารถตนเอง, การตอบสนองความต้องการ, ความรู้สึกเป็นส่วนหนึ่งของท้องถิ่น, ความผูกพัน, การเสริมสร้างพลังอำนาจพลเมือง, การบริหารตามหลักธรรมาภิบาล, การรับรู้ข้อมูลข่าวสาร และความคาดหวัง ควรดำเนินการ ดังต่อไปนี้

 1. ส่งเสริมและสร้างการรับรู้ให้แก่ผู้มีส่วนได้ส่วนเสีย หรือประชาชนในท้องถิ่น ทั้งในปัจจัยสภาพแวดล้อม ปัจจัยเป้าหมาย ปัจจัยส่วนบุคคล และปัจจัยจิตสำนึกองค์การ

 2. ส่งเสริมการสร้างวัฒนธรรมองค์กรของคนในท้องถิ่น ให้มีความรักและมีความรู้สึกในการเป็นเจ้าของท้องถิ่น โดยการปลูกฝังวัฒนธรรมองค์กรให้คนในท้องถิ่นหันมานใจการบริหารงานของท้องถิ่น โดยให้ความสำคัญกับทุกๆ คนที่อยู่ในท้องถิ่น เพื่อให้เกิดเป็นวัฒนธรรมที่เข้มแข็ง

 ผลการวิจัยวัตถุประสงค์ข้อที่ 4 เพื่อตรวจสอบความกลมกลืนของโมเดลหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ กับข้อมูลเชิงประจักษ์ พบว่าโมเดลนวัตกรรมการสร้างความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ มีความสอดคล้องกับข้อมูลเชิงประจักษ์ และพบว่าอิทธิเส้นทาง ระหว่างแต่ละตัวแปร ซึ่งตัวแปรต่างๆ สามารถส่งอิทธิพล

ทั้งทางตรงและทางอ้อมต่อกัน โดยปัจจัยสภาพแวดล้อม ปัจจัยเป้าหมาย ปัจจัยส่วนบุคคล และปัจจัยจิตสำนึกองค์การ ล้วนมีอิทธิพลในทิศทางบวกต่อการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ อย่างมีนัยสำคัญทางสถิติที่ระดับ 0.05 โดยปัจจัยด้านสภาพแวดล้อม มีอิทธิพลทางตรงต่อการเป็นหุ้นส่วนทางการบริหารงานท้องถิ่น และมีอิทธิพลทางอ้อมผ่านปัจจัยส่วนบุคคล และปัจจัยจิตสำนึกองค์การ ปัจจัยเป้าหมายมีอิทธิพลทางตรงต่อการเป็นหุ้นส่วนทางการบริหารงาน และมีอิทธิพลทางอ้อมผ่านปัจจัยส่วนบุคคล และปัจจัยจิตสำนึกองค์การ ส่วนปัจจัยส่วนบุคคล และปัจจัยจิตสำนึกองค์การ มีอิทธิพลทางตรงต่อการเป็นหุ้นส่วนทางการบริหารงานท้องถิ่น ควรดำเนินการดังนี้

 1. ส่งเสริมการรับรู้ในการเป็นเจ้าของท้องถิ่นให้กับประชาชนผู้มีส่วนได้ส่วนเสีย ให้รู้หน้าที่และสิทธิของตนในการบริหารงานท้องถิ่น

 2. ส่งเสริมปัจจัยส่วนบุคคล และปัจจัยจิตสำนึกองค์การ ให้เพิ่มขึ้นในตัวของผู้มีส่วนได้ส่วนเสีย เนื่องจากเป็นปัจจัยที่ส่งผลต่อการเป็นหุ้นส่วนโดยตรง

 ผลการวิจัยวัตถุประสงค์ข้อที่ 5. เพื่อสร้างและยืนยันนวัตกรรมแนวทางการพัฒนา ความเป็นหุ้นส่วนทางการบริหารงานท้องถิ่นในเขตจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ พบว่า กลยุทธ์การพัฒนาความเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มน้ำโขง ภาคตะวันออกเฉียงเหนือ ในภาพรวม นวัตกรรมมีความเหมาะสมในระดับมากที่สุด โดยความคิดเห็นของผู้เชี่ยวชาญต่อแนวทางการพัฒนาการเป็นหุ้นส่วนทางการบริหารงานท้องถิ่น มีความสอดคล้องกันมาก โดยกลยุทธ์ที่ผู้เชี่ยวชาญมีความคิดเห็นสอดคล้องกันมากที่สุดคือ กลยุทธ์การพัฒนาความเชื่อในความสามารถตนเอง ควรดำเนินการดังนี้

 1. ส่งเสริมการพัฒนาความเชื่อมั่นในความสามารถของตนเอง โดยผ่านกระบวนการในการดึงศักยภาพของผู้มีส่วนได้ส่วนเสียออกมา

 2. สร้างแกนนำหรือสนับสนุนองค์กรภาคประชาสังคมในการกระตุ้นความเชื่อมั่นในความสามารถของตนเอง ของผู้มีส่วนได้ส่วนเสียหรือประชาชน

 **5.3.2 ข้อเสนอแนะเชิงนโยบาย**

จัดทำนโยบายการบริหารผู้มีส่วนได้ส่วนเสียตามหลักการเป็นหุ้นส่วนทางการบริหารงานท้องถิ่น

 **5.3.3 ข้อเสนอแนะในการทำวิจัยครั้งต่อไป**

 5.3.3.1 วิจัยโมเดลความสำเร็จของการพัฒนาความเป็นหุ้นส่วนทางการบริหารงานท้องถิ่น

 5.3.3.2 วิจัยความเป็นหุ้นส่วนทางการบริหารงานท้องถิ่นของแต่ละภาค เพื่อนำผลการวิจัยมาเปรียบเทียบกันของประชาชนในแต่ละบริบทพื้นที่